AN COIMISIÚN EORPACH Strasbourg, 29.5.2018 COM(2018) 375 final 2018/0196(COD) Togra le haghaidh RIALACHÁN Ó PHARLAIMINT NA hEORPA AGUS ÓN gCOMHAIRLE lena leagtar síos forálacha coiteanna maidir le Ciste Forbraíochta Réigiúnaí na hEorpa, Ciste Sóisialta na hEorpa Plus, an Ciste Comhtháthaithe agus an Ciste Eorpach Muirí agus Iascaigh agus rialacha airgeadais maidir leis na cistí sin agus maidir leis an gCiste Tearmainn agus Imirce, an Ciste Slándála Inmheánaí agus an Ionstraim um Bainistiú Teorainneacha agus um Viosaí



MEABHRÁN MÍNIÚCHÁIN 1.COMHTHÉACS AN TOGRA An 2 Bealtaine 2018, ghlac an Coimisiún togra le haghaidh an chéad chreata airgeadais ilbhliantúil eile don tréimhse 2021-2027. Sainíodh an simpliú riaracháin mar chuspóir ríthábhachtach sa pháipéar machnaimh maidir le beartas airgeadais an Aontais Eorpaigh, sa mheastóireacht ex post agus sa chomhairliúchán poiblí. Tugtar le tuiscint ón taithí atá faighte go bhfuil na rialacha róchasta agus ilroinnte idir cistí agus foirmeacha maoinithe, rud a fhágann go bhfuil ualach neamhriachtanach ar bhainisteoirí clár agus ar thairbhithe deiridh. Sa togra seo le haghaidh Rialachán na bhForálacha Coiteanna leagfar amach forálacha coiteanna maidir le seacht gcinn de chistí atá faoi bhainistíocht chomhroinnte. Ní ghabhfaidh an togra seo ionad Rialachán (AE) Uimh. 1303/2013, leanfaidh an Rialachán sin de na cláir arna nglacadh le linn na tréimhse 2014-2020 a rialú. Laghdóidh an togra ilroinnt na rialacha, sa dóigh go mbeidh sraith choiteann de rialacha bunúsacha ann do na seacht gcistí: ·CC: an Ciste Comhtháthaithe ·CEMI: an Ciste Eorpach Muirí agus Iascaigh ·CFRE: Ciste Forbraíochta Réigiúnaí na hEorpa ·CSE+: Ciste Sóisialta na hEorpa Plus ·CTIL: an Ciste um Thearmann agus Imirce ·IBTV: an Ionstraim um Bainistiú Teorainneacha agus um Viosaí ·CSI: Ciste Slándála Inmheánaí Foráiltear leis na tograí seo gurb é an 1 Eanáir 2021 an dáta teacht i bhfeidhm agus tá siad á dtíolacadh d’Aontas ina mbeidh 27 mBallstát, i gcomhréir leis an bhfógra a fuair an Chomhairle Eorpach an 29 Márta 2017 ón Ríocht Aontaithe go bhfuil sé beartaithe ag an Ríocht Aontaithe tarraingt siar ón Aontas Eorpach agus ó Euratom bunaithe ar Airteagal 50 den Chonradh ar an Aontas Eorpach. 2.BUNÚS DLÍ, COIMHDEACHT AGUS COMHRÉIREACHT •Bunús dlí Foráiltear in Airteagal 317 den Chonradh ar Fheidhmiú an Aontais Eorpaigh (CFAE) go bhfuil ar an gCoimisiún an buiséad a chur chun feidhme i gcomhar leis na Ballstáit, i gcomhréir le forálacha na rialachán arna ndéanamh de bhun Airteagal 322 CFAE. Is é Airteagal 322(1)(a) CFAE an bunús dlí le rialacháin a ghlacadh chun na rialacha airgeadais a leagan síos lena gcinntear, go háirithe, an nós imeachta atá le glacadh le haghaidh an buiséad a bhunú agus a chur chun feidhme agus le haghaidh cuntais a chur i láthair agus a iniúchadh. Ní bhaineann prionsabal na coimhdeachta leis na rialacha airgeadais, óir is léir nach féidir ach leis an Aontas gníomhú ina leith sin, agus gur faoin Aontas amháin atá sé sin a dhéanamh. Tá údar le gníomhaíocht ón Aontas maidir le Cistí Struchtúracha agus Infheistíochta na hEorpa ar fhorais na gcuspóirí a leagtar amach in Airteagal 174 CFAE. Tá an ceart gníomh a dhéanamh cumhdaithe in Airteagal 175 CFAE, Airteagal ina niarrtar go sainráite ar an Aontas an beartas sin a chur chun feidhme trí úsáid a bhaint as na Cistí Struchtúracha, in éineacht le hAirteagal 177, a shainíonn ról an Chiste Comhtháthaithe. Tá aidhmeanna CSE, CFRE agus an Chiste Comhtháthaithe sainithe in Airteagail 162, 176 agus 177 den CFAE faoi seach. Tugann Airteagal 39 CFAE bonn údair do na gníomhaíochtaí a bhaineann leis an iascach. Luaitear in Airteagal 174 CFAE, gur cheart aird faoi leith a thabhairt ar limistéir thuaithe, ar limistéir a bhfuil an trasdul tionsclaíoch ag dul dóibh agus ar réigiúin a bhfuil míbhuntáistí móra buana nádúrtha nó déimeagrafacha acu. Ar na réigiúin dheireanacha sin tá na réigiúin is faide ó thuaidh a bhfuil dlús fíoríseal daonra iontu agus na réigiúin oileánacha, na réigiún trasteorann agus na réigiúin shléibhteacha. Sonraítear in Airteagal 349 CFAE go nglacfar bearta sonracha chun aird a thabhairt ar staid shóisialta agus eacnamaíoch struchtúrach na réigiún is forimeallaí, staid is measa fós mar gheall ar ghnéithe sonracha áirithe a chuireann srian mór lena bhforbairt. Tá an Rialachán lena mbunaítear an Ciste Tearmainn agus Imirce bunaithe ar Airteagal 78(2) agus ar Airteagal 79(2) agus (4) CFAE. An Rialachán lena mbunaítear an ionstraim le haghaidh tacaíocht airgeadais do bhainistiú teorainneacha agus do víosaí, mar chuid den Chiste um Bainistiú Comhtháite Teorainneacha, is ar Airteagal 77(2) CFAE atá sé bunaithe. Tá an Rialachán lena mbunaítear an Ciste Slándála Inmheánaí bunaithe ar Airteagal 82(1), Airteagal 84 agus ar Airteagal 87(2) CFAE. Foráiltear in Airteagal 317 CFAE maidir leis an mbunús dlí don sraith choiteann rialacha maidir le cur chun feidhme an bhuiséid, i gcomhar leis na Ballstáit. In Airteagal 322 CFAE, sainítear an raon feidhme agus na nósanna imeachta chun an tsraith choiteann sin a leagan síos.

Leagtar a amach coimhdeacht agus comhréireacht na gcistí aonair sa mheabhrán míniúcháin do gach ciste ar leith. Mar sin féin, rannchuidiú breise atá i Rialachán na bhForálacha Coiteanna: ·maidir leis an gcoimhdeacht, tríd an mbainistíocht chomhroinnte a chur chun cinn: sa mhéid nach nach bhfuil na cláir faoi bhainistíocht dhíreach ag an gCoimisiún, ach ina ionad sin cuirtear chun feidhme iad i gcomhar leis na Ballstáit. ·maidir leis an gcomhréireacht, trí na rialacha a aontú agus a chomhdhlúthú (rud a laghdaíonn an tualach ar na geallsealbhóirí). Deirtear in Airteagal 11 CFAE gur cheart na ceanglais cosanta comhshaoil a chomhtháthú le sainiú agus le cur chun feidhme bheartais agus ghníomhaíochtaí an Aontais go háirithe d’fhonn an fhorbairt inbhuanaithe a chur chun cinn, agus tugtar aghaidh air sin sa Rialachán seo. 3.TORTHAÍ Ó MHEASTÓIREACHTAÍ EX POST, Ó CHOMHAIRLIÚCHÁIN LEIS NA PÁIRTITHE LEASMHARA AGUS Ó MHEASÚNUITHE TIONCHAIR Tá ag roinnt cistí meastóireachtaí a bhaineann leo féin agus is do na rialacháin a bhaineann go sonrach leo is ábhartha torthaí na meastóireachtaí sin. Seo thíos na torthaí tábhachtacha a bhaineann le Rialachán na bhForálacha Coiteanna. 1. Simpliú: an gá an tualach riaracháin a laghdú. Toradh príomha athfhillteach ab ea é sin i meastóireacht na gcistí uile: ·Léirigh na meastóireachtaí ex post ar CFRE agus ar an gCiste Comhtháthaithe go raibh na córais bhainistithe, rialaithe agus iniúchóireachta róchasta. Ba fhoinse éiginnteachta riaracháin agus moille ar chur chun feidhme í an chastacht sin. Saincheist ar leith a bhí sa chastacht i dtíortha AE-15 áit a bhfuil an cistiú níos lú, rud a thugann le fios gur gá comhréireacht a bheith ann. ·Léirigh meastóireacht CSE gur ghá simpliú a dhéanamh ar an tírdhreach cistiúcháin (i.e. raon agus meascán na nionstraimí) agus an próiseas cur chun feidhme araon. ·Léirigh meastóireacht CEMI go raibh an tualach riaracháin róthrom freisin. Díspreagadh a bhí ann ag céim an iarratais, a d’fhág nár cuireadh iarratais isteach. Thairis sin, is cosúil gur dhíspreag castacht tionscadal áirithe tairbhithe áirithe, go háirithe i gcásanna ina raibh líonra mór comhpháirtithe rannpháirteach. ·Léirigh meastóireachtaí eatramhacha ar chomhpháirteanna ábhartha de CTI, IBTV agus CSI go raibh gá le simpliú freisin. Moladh ar leith ba ea roghanna costais simplithe a úsáid. Tugtar aghaidh ar an bponc sin i Rialachán na bhForálacha Coiteanna. Ar na samplaí suntasacha tá Teideal V (e.g. roghanna costais simplithe, íocaíochtaí bunaithe ar choinníollacha, deireadh le rialacha sonracha maidir le tionscadail mhóra agus infheistíochtaí a ghineann ioncam) agus Teideal VI (rialú agus iniúchadh simplithe agus níos comhréirí). 2. An gá le solúbthacht chun freagairt do riachtanais atá ag teacht chun cinn: ·Sa mheastóireacht ex post ar CFRE agus ar an gCiste Comhtháthaithe léiríodh gur éirigh thar barr, sa tréimhse 2007-2013, le hoiriúnú na gclár le linn na géarchéime eacnamaíche, agus gur cheart forbairt air sin. ·Sonraíodh sa mheastóireacht ex post ar CSE go raibh an tsolúbthacht ar cheann de na nithe ba mhó ba ghá a fheabhsú. ·Léirigh na meastóireachtaí eatramhacha ar réamhtheachtaithe CTIL, IBTV agus CSI gur thug na cistí sin freagra leormhaith ar na géarchéimeanna imirce agus slándála. Is gá sásraí níos solúbtha, áfach, chun cistiú a leithdháileadh. Tugtar aghaidh ar an bponc sin i dTeideal III (lena gceadaítear aistrithe sách beag a dhéanamh gan an clár a mhodhnú) agus i dTeideal II (leagtar amach leithdháiltí na gclár do na chéad 5 bliana, agus ansin na leithdháiltí don dá bhliain dheireanacha ar bhonn athbhreithnithe), agus déantar rialacha comhlántacha maidir le CTIL, IBTV agus CSI a leagan amach sna Rialacháin Chiste-shonracha. Thairis sin, is mó an tsolúbthacht do na Ballstáit a bhuí leis an deis leas a bhaint as saoráid ráthaíochta InvestEU. 3. Poitéinseal ionstraimí airgeadais: ·Léiríodh sna meastóireacht ex post ar CFRE agus ar an gCiste Comhtháthaithe go raibh sé de phoitéinseal in ionstraimí airgeadais a bheith ina modh níos éifeachtúla le hinfheistíocht a chistiú i réimsí beartais áirithe, ach tá moilleanna cur chun feidhme ann agus dúshlán atá ann a núsáid a scaipeadh. ·Léirigh meastóireacht meántéarma EaSI gur dheacair, de dheasca éagsúlacht rialacha, leas a bhaint as comhlántachtaí idir an dá chiste. Mhol an mheastóireacht na rialacha maidir le hionstraimí airgeadais a chuíchóiriú agus a ailíniú.

Tugtar aghaidh ar an bponc sin i dTeideal V lena simplítear cur chun feidhme na nionstraimí airgeadais, trí chuid mhaith de na forálacha a ailíniú leis na forálacha maidir le deontais. •Comhairliúcháin phoiblí Rinne an Coimisiún na comhairliúcháin phoiblí seo a leanas: ·Cistí AE i réimse an bheartais comhtháthaithe (an 10 Eanáir 2018 go dtí an 9 Márta 2018) ·Comhairliúchán leis na geallsealbhóirí i gcomhthéacs na meastóireachta ex post ar CEMI (Feabhra go Bealtaine 2016). ·Cistí AE i réimse na himirce (an 10 Eanáir 2018 go dtí an 9 Bealtaine 2018) ·Cistí AE i réimse na slándála (an 10 Eanáir 2018 go dtí an 9 Bealtaine 2018) Bhí na comhairliúcháin leis na geallsealbhóirí ar aon dul leis na meastóireachtaí ex post – ba é an conclúid b’ábharthaí i dtaca le Rialachán na bhForálacha Coiteanna gur ghá simpliú ( go háirithe ó thaobh nósanna imeachta iniúchóireachta agus rialaithe de), agus ansin solúbthacht: ·Sa chomhairliúchán faoin mbeartas comhtháthaithe, mheas na geallsealbhóirí gurbh iad na nósanna imeachta casta an bac ba mhó ar fad ar an rath, agus ansin na ceanglais throma maidir le hiniúchadh agus rialú, an easpa solúbthachta, an deacracht inbhuanaitheacht airgeadais a áirithiú agus moilleanna ar íocaíochtaí ·I gcás CEMI, meastar go bhfuil castacht an riaracháin ar an easnamh is mó agus d’iarr a lán geallsealbhóirí mórshimpliú agus solúbthacht. Meastar go bhfuil loighic na hidirghabhála ródhocht, sa dóigh nach féidir leis na Ballstáit díriú ar a sainiúlachtaí féin. ·Léirigh na comhairliúcháin i réimsí na himirce agus na slándála gur thacaigh na freagróirí go mór le seachadadh níos simplí agus le tuilleadh solúbthachta (go sonrach, i ndáil leis an gcumas gníomhú i dtaca le géarchéimeanna imirce agus slándála). Tugtar aghaidh ar na ceisteanna b’ábhar imní do an geallsealbhóirí sna bearta simpliúcháin atá i Rialachán na bhForálacha Coiteanna (féach thíos). •Saineolas agus costais riaracháin Ó thaobh an tsaineolais de, tionóladh an “Grúpa Ardleibhéil” de shaineolaithe chun simpliú an bheartais comhtháthaithe a phlé. Ba iad seo a leanas a chonclúidí: ·Ailíniú na rialacha idir Cistí AE. Tugtar aghaidh ar an gceist sin, i bpáirt, le raon feidhme an rialacháin seo. ·Níos lú clásal, agus iad a bheith níos soiléire agus níos giorra. Mar a luadh thuas, tá roinnt simplithe sa rialachán seo. ·Fíor-choimhdeacht agus fíor-chomhréireacht: bheith ag brath i bhfad níos mó ar chórais náisiúnta agus ar nósanna imeachta náisiúnta le haghaidh bainistiú agus rialú. Tugtar aghaidh air sin i dTeideal VI (féach thíos). ·Creat atá cobhsaí agus solúbtha freisin: gan riachtanas institiúidí a athcheapadh don chéad chlárthréimhse eile. Ba cheart gurbh fhusa na cláir a mhodhnú freisin. Tugtar aghaidh air sin i dTeideal VI agus i dTeideal III faoi seach. ·Prionsabal an iniúchta aonair: síneadh phrionsabal an iniúchta aonair. Tugtar aghaidh air sin i dTeideal VI. Go deimhin, tá fianaise ann go bhfuil costais mhóra riaracháin ag gabháil le CFAE agus leis an gCiste Comhtháthaithe, figiúr arna mheas i staidéar a rinneadh le déanaí a bheith cothrom le 3 % de mheánchostais cláir le haghaidh CFAE agus cothrom le 2.2 % maidir leis an gCiste Comhtháthaithe. Tá na hualaí riaracháin ar thairbhithe (lena náiritear FBManna) níos airde.

Is deacair cuid mhór de na simplithe i Rialachán na bhForálacha Coiteanna a chainníochtú roimh ré ó thaobh airgeadais de, ach rinneadh na meastacháin seo a leanas sa staidéar: ·Go bhféadfadh costais iomlána riaracháin a laghdú go mór dá mbainfí a thuilleadh úsáide as roghanna costais simplithe (nó íocaíochtaí bunaithe ar choinníollacha) maidir le CFAE agus an Ciste Comhtháthaithe – laghdú idir 20 % agus 25 % má chuirtear na roghanna sin i bhfeidhm ar bhonn ginearálta. ·Go laghdófaí go mór líon na bhfíoruithe agus an tualach iniúchóireachta ar na cláir “riosca ísil” de thoradh an chur chuige níos comhréirí maidir le rialuithe agus iniúchtaí, sa dóigh go laghdófar na costais riaracháin iomlána do CFRE agus don Chiste Comhtháthaithe 2-3 % agus go laghdófar i bhfad níos mó ná sin na costais do na cláir ábhartha. •Measúnú tionchair Ní dhearnadh measúnú tionchair ar Rialachán na bhForálacha Coiteanna féin, óir leagtar síos ann rialacha coiteanna agus sásra seachadta i gcomhair beartais eile. Tá a measúnú tionchair féin ag gabháil le gach ceann de na cistí lena mbaineann. •Ríomh-chomhtháthú agus malartú sonraí Do chláir na tréimhse 2014-2020, diomaite de réamhtheachtaithe CTIL, IBTV agus CSI, bhí ceanglas ann maidir le córas malartaithe sonraí leictreonacha idir tairbhithe agus údaráis bhainistithe agus idir údaráis éagsúla an chórais bainistithe agus rialaithe. Cuireann an Rialachán seo leis sin agus déantar gnéithe áirithe den bhailiú sonraí a fhorbairt a thuilleadh ann. Na sonraí uile is gá chun faireachán a dhéanamh ar dhul chun cinn maidir le cur chun feidhme lena náirítear torthaí agus feidhmíocht clár, traschuirfear go leictreonach chuig an gCoimisiún iad feasta agus sin gach dara mhí, rud a fhágann go ndéanfar an tardán sonraí oscailte a nuashonrú i bhfíor-am nach mór. Cuirfear sonraí maidir le tairbhithe agus oibríochtaí ar fáil go poiblí ar an mbonn céanna i bhfoirm leictreonach, ar shuíomh gréasáin tiomnaithe arna reáchtáil ag an údarás bainistíochta. Fágfaidh sin go mbeidh na gnóthachain níos infheicthe agus go mbeidh an chumarsáid níos fearr. •Cearta bunúsacha Trí choinníoll cumasaithe a thabhairt isteach lena náirithiú go nurramaítear Cairt um Chearta Bunúsacha an Aontais Eorpaigh, beidh tionchar dearfach ag an Rialachán seo ar urramú agus ar chosaint na gceart bunúsach uile i ndáil le bainistiú na seacht gciste. Tá urramú an smachta reachta cumhdaithe i rialachán neamplspeách bunaithe ar Airteagal 322 CFAE. 4.IMPLEACHTAÍ BUISÉADACHA Leagtar amach sa togra ón gCoimisiún maidir le creat airgeadais ilbhliantúil EUR 330 billiún do chomhtháthú eacnamaíoch, sóisialta agus críochach le haghaidh na tréimhse 2021-2027. Iomlán don bheartas comhtháthaithe 330 624 Ciste Forbraíochta Réigiúnaí na hEorpa (CFRE) 200 629 ·Infheistíocht le haghaidh fáis agus post 190 752 ·An comhar críochach Eorpach 8 430 ·Na réigiúin is forimeallaí agus na ceantair inar tearc an daonra 1 447 Ciste Comhtháthaithe (CC) 41 349 ·ranníocaíocht le hIompar SCE 10 000 Ciste Sóisialta na hEorpa Plus (1) 88 646 (1) Ní chuimsíonn an méid seo an méid le haghaidh sláinte, fostaíochta agus nuálaíocht shóisialta (EUR 1 042 milliún). Is iad sin na ceannteidil airgeadais is mó a chumhdaítear le Rialachán na bhForálacha Coiteanna. Déanfar togra an Choimisiúin le haghaidh mhaoiniú CEMI, CTIL, IBTV agus CSI a áireamh sna Rialacháin Chiste-shonracha le haghaidh gach Ciste. 5.ACHOIMRE AR ÁBHAR AN RIALACHÁIN

Is iad seo a leanas príomhchuspóirí struchtúir agus fhorálacha Rialachán na bhForálacha Coiteanna mar atá sé beartaithe: 1.Ualach riaracháin neamhriachtanach ar thairbhithe agus ar chomhlachtaí bainistíochta a laghdú go mór, agus ardleibhéal dearbhaithe a chaomhnú maidir le dlíthiúlacht agus rialtacht. Is é sin an príomhphrionsabal is treoir don athchóiriú, agus cuimsíonn sé líon mór simplithe agus ailínithe sna rialacháin trí chéile – go háirithe maidir leis an méid seo: i.Leanúint d’úsáid córas bainistithe agus rialaithe (agus bearta eile a éascaíonn tosú clár). Tuilleadh úsáide a bhaint as “socruithe comhréireacha”, a fhágann gur féidir le cláir ar beag an riosca a bhaineann leo, gur féidir leo brath níos mó ar na córais náisiúnta. ii.Úsáid roghanna costais simplithe agus íocaíochtaí bunaithe ar choinníollacha. iii.Ionstraimí airgeadais. 2.An tsolúbthacht a mhéadú chun cuspóirí agus acmhainní na gclár a choigeartú i bhfianaise athruithe ar chúinsí agus, ina theannta sin, i ndáil le ranníocaíochtaí deonacha le hionstraimí faoi bhainistíocht dhíreach ar leibhéal AE. 3.Na cláir a ailíniú ar bhealach níos dlúithe le tosaíochtaí an Aontais agus a néifeachtacht a mhéadú. Áirítear air sin: i.Loighic na hidirghabhála a ailíniú leis an tuairisciú faoi cheannteidil an chreata airgeadais ilbhliantúil agus na ceanglais comhdhlúthaithe ar réimsí tosaíochta a mhéadú. ii.Nasc níos láidre a dhéanamh le próiseas an tSeimeastair Eorpaigh. iii.Coinníollacha cumasaithe níos fónta a leagan síos nach mór a chomhlíonadh feadh na tréimhse cur chun feidhme. Teideal I: Cuspóirí agus tacaíocht ghinearálta Tugtar le chéile i Rialachán na bhForálacha Coiteanna seacht gcinn de Chistí Eorpacha a chuirtear chun feidhme faoi bhainistíocht chomhroinnte. Is é an aidhm sraith choiteann de rialacha simplithe agus comhdhlúthaithe a chruthú, d’fhonn an tualach riaracháin a laghdú ar údaráis na gclár agus ar na tairbhithe. Is ansin a leagtar síos an bonn le haghaidh na béime láidre ar an mbainistíocht chomhroinnte agus ar an gcomhpháirtíocht atá le sonrú ar na rialacháin trí chéile. Airteagal 5 is bunús leis an mbainistíocht chomhroinnte, Airteagal 6 is bunús leis an gcomhpháirtíocht le húdaráis réigiúnacha agus áitiúla, údaráis uirbeacha agus phoiblí, comhpháirtithe eacnamaíocha agus sóisialta, an tsochaí shibhialta agus comhlachtaí a chuireann chun cinn an cuimsiú sóisialta, na cearta bunúsacha, an comhionannas inscne, an neamh-idirdhealú agus cearta na ndaoine faoi mhíchumas. Sa togra ón gCoimisiún maidir le Creat Airgeadais Ilbhliantúil 2021-2027 leagadh síos sprioc níos uaillmhianaí le haghaidh príomhshruthú aeráide i gcláir uile an Aontais, maille leis an sprioc fhoriomlán 25 % de chaiteachas an Aontais a bheith ag rannchuidiú le cuspóirí aeráide. Déanfar rannchuidiú an chláir seo le gnóthú na sprice foriomláine sin a rianú le córas marcóirí aeráide de chuid an Aontais ar leibhéal iomchuí imdhealaithe, lena náirítear modheolaíochtaí níos cruinne a úsáid má tá fáil orthu. Leanfaidh an Coimisiún den fhaisnéis a chur i láthair go bliantúil i dtéarmaí leithreasuithe faoi chomhair gealltanas i gcomhthéacs an dréachtbhuiséid bhliantúil. Chun tacú le leas iomlán a bhaint as poitéinseal an chláir rannchuidiú le cuspóirí aeráide, féachfaidh an Coimisiún le gníomhaíochtaí ábhartha a shainaithint i rith phróisis ullmhúcháin, cur chun feidhme, athbhreithnithe agus meastóireachta an chláir. Teideal II: Cur chuige straitéiseach Rinneadh aon cheann déag de chuspóirí téamacha a úsáid in 2014-2020 a shimpliú sa rialachán seo, sa dóigh go bhfuil cúig chuspóir beartais fhollasacha anois ann: 1.Eoraip níos cliste – claochlú eacnamaíoch atá nuálach agus cliste. 2.Eoraip níos glaise a fheidhmeoidh ar bheagán carbóin.

3.Eoraip níos nasctha – an tsoghluaisteacht agus an nascacht réigiúnach TFC. 4.Eoraip níos sóisialta – cur chun feidhme Cholún Eorpach na gCeart Sóisialta. 5.Eoraip atá níos giorra do na saoránaigh – forbairt inbhuanaithe chomhtháite limistéar uirbeach, tuaithe agus cósta trí thionscnaimh áitiúla. Ina theannta sin, tá na cuspóirí beartais do CTIL, IBTV agus CSI leagtha amach sna Rialacháin Chiste-shonracha. A bhuí leis an simpliú sin beifear in ann sineirgí agus solúbthacht a a aimsiú idir sraitheanna éagsúla laistigh de chuspóir áirithe, deireadh a chur le idirdhealuithe saorga idir beartais éagsúla a rannchuidíonn leis an aon chuspóir amháin. Is bunús freisin é leis an gcomhdhlúthú téamach do CFRE agus do CSE. In áit na “coinníollachtaí ex ante” a bhí ann in 2014-2020 tá “coinníollacha cumasaithe” anois ann. Is lú a líon, agus tá siad níos dírithe ar spriocanna an chiste lena mbaineann agus – murab ionann le tréimhse 2014-2020 – déanfar faireachán orthu agus cuirfear i bhfeidhm iad ar feadh na tréimhse ar fad. Neartófar an prionsabal: ní bheidh na Ballstáit in ann caiteachas a dhearbhú a bhaineann le cuspóirí sonracha go dtí go gcomhlíonfar an coinníoll cumasaithe. Áiritheofar ar an dóigh sin go mbeidh gach oibríocht chómhaoinithe i gcomhréir le creat beartais an Aontais. Chun cur leis an dea-chleachtas arb é an díriú ar fheidhmíocht é, tá sé beartaithe an creat feidhmíochta a choinneáil ach ar bhealach cuíchóirithe agus níos soiléire. Ar an dóigh chéanna, déanfar an choinníollacht i ndáil leis an Seimeastar Eorpach a choinneáil ar bhealach simplithe. Go háirithe, déanfar na moltaí tír-shonracha a chur san áireamh dhá uair ar a laghad le linn an chlársceidealaithe: ag tús an chlársceidealaithe agus le linn an athbhreithnithe meántéarma. Coinneofar ba bearta lena gcuirtear chun cinn an rialachas eacnamaíoch fónta. Beidh an fhionraíocht nasctha leis na gealltanais amháin, áfach, seachas leis na híocaíochtaí, ionas nach ndéanfar géarchéimeanna eacnamaíocha níos measa fós. Cruthóidh Rialachán na bhForálacha Coiteanna solúbthacht do CFRE, CSE+ agus don Chiste Comhtháthaithe. Ní chlársceidealófar ach na chéad 5 bliana i dtosach. Déanfar na leithdháiltí don 2 bhliain dheireanacha ar bhonn athbhreithniú substaintiúil domhain as a dtiocfaidh ath-chlársceidealú comhfhreagrach in 2025. Amharcfaidh an tathbhreithniú ar na tosaíochaí agus ar na cuspóirí a bhí ag na cláir i dtosach agus cuirfear an méid seo san áireamh: dul chun cinn i dtaca le gnóthú cuspóirí faoi dheireadh 2024; athruithe ar an staid shoch-eacnamaíoch; dúshláin nua arna sainaithint i moltaí tír-shonracha. Forbairt é sin ar choincheap an chreata feidhmíochta agus an chúlchiste feidhmíochta agus treiseoidh sé a thuilleadh gné na feidhmíochta den bheartas, tríd an ath-chlársceidealú freisin. Cuirfear deireadh leis an gcúlchiste feidhmíochta, áfach. Cothófar sineirgí idir ionstraimí éagsúla de chuid an Aontais trí phróiseas na pleanála straitéisí, ina sainaithneofar cuspóirí coiteanna agus réimsí coiteanna le haghaidh gníomhaíochtaí i gcláir éagsúla, e.g. leis an gComhbheartas Talmhaíochta (CBT); Fís Eorpach; an tSaoráid um Chónascadh na hEorpa (SCE); an Clár nua don Eoraip Dhigiteach (CED); Clár Erasmus+; Ciste InvestEU; LIFE; Erasmus+ agus leis an Ionstraim Sheachtrach. Teideal III: Clársceidealú Beidh inneachar na gclár níos cuíchóirithe agus straitéisí. Chun próiseas an chlársceidealaithe a chomhchuibhiú agus a dhéanamh níos tapa, mar aon leis an gcur chun feidhme ag tús na tréimhse, tá sna hIarscríbhinní a ghabhann leis an Rialachán seo clártheimpléad coiteann do chláir CFRE, an Chiste Comhtháthaithe, CSE+ agus CEMI agus clártheimpléad ar leith do chláir CTIL, IBTV agus CSI. Le go mbeidh an clársceidealú níos solúbtha, beidh tairseach 5 % ann ar leibhéal na tosaíocht a mbeifear in ann leithdháiltí a choigeartú faoina bun laistigh den chlár gan leasú foirmiúil a dhéanamh ar an gclár. Chun aghaidh a thabhairt ar dhúshláin shonracha ar an leibhéal foréigiúnach agus áitiúil, tabharfar isteach le Rialachán na bhForálacha Coiteanna cur chuige simplithe maidir le forbairt áitiúil faoi stiúir an phobail (lena náirítear an fhéidearthacht ciste ceannasach a ainmniú, an tualach riaracháin ar na tairbhithe a laghdú). Le Rialachán na bhForálacha Coiteanna, comhchuibheofar an cur chuige maidir le huirlisí críochacha eile, lena náirítear na hinfheistíochtaí comhtháite críochacha atá ann cheana. Tá forálacha i Rialachán na bhForálacha Coiteanna freisin lena gceadófar aistriú deonach acmhainní chuig na cúig ionú beartais atá ag ionstraimí InvestEU le leas a bhaint as sásra ráthaíochta buiséadaí ar leibhéal an Aontais. Thairis sin, d’fhéadfadh na Ballstáit a iarraidh go naistreofar suas le 5 % de leithdháiltí airgeadais cláir ó aon cheann de na cistí chuig aon chiste eile atá faoi bhainistíocht chomhroinnte nó chuig aon ionstraim atá faoi bhainistíocht dhíreach nó indíreach. Ba cheart go néascódh sin gnóthú na gcuspóirí arna socrú do na cláir le linn a gcur chun feidhme. Simplíodh an cur chuige maidir le cúnamh teicniúil do na Ballstáit. Tabharfar isteach sásra ráta chomhréidh lena bhféadfar gach íocaíocht eatramhach a bhreisiú idir 2.5 % agus 6 % ag brath ar an gciste agus sa dóigh sin nasctar íocaíocht an chúnaimh theicniúil ón Aontas le dul chun cinn i dtaca le cur chun feidhme. Ina theannta sin, féadfar leanúint de ghníomhaíochtaí fothaithe acmhainneachta riaracháin i bhfoirm íocaíochtaí bunaithe ar choinníollacha. Teideal IV: Faireachán, meastóireacht, faisnéis agus cumarsáid Éascaíonn sonraí leictreonacha an simpliú agus an trédhearcacht araon. Sa chlárthréimhse 2014-2020, diomaite de réamhtheachtaithe CTIL, IBTV agus CSI, bhí ceanglas ann córas malartaithe sonraí leictreonacha a bhunú idir tairbhithe agus údaráis bhainistithe agus idir údaráis éagsúla an chórais bainistithe agus rialaithe. Cuireann an Rialachán seo leis sin agus déantar gnéithe áirithe a fhorbairt a thuilleadh ann ó thaobh sonraí a bhailiú de. Na sonraí uile is gá chun faireachán a dhéanamh ar dhul chun cinn maidir le cur chun feidhme lena náirítear torthaí agus feidhmíocht clár, traschuirfear go leictreonach iad feasta agus sin gach dara mhí, rud a fhágann go ndéanfar an tardán sonraí oscailte a nuashonrú i bhfíor-am nach mór. Tá sé beartaithe ról níos suntasaí a thabhairt do na coistí faireacháin i maoirsiú fheidhmíocht an chláir agus na dtosca uile a imríonn tionchar air sin. Ar mhaithe leis an trédhearcacht, beidh sé ina cheangal na doiciméid a chuirfear faoi bhráid na gcoistí faireacháin a chur ar fáil go poiblí. I gcás na gcistí ar fad, tráth a bheidh san athbhreithniú bliantúil ar fheidhmíocht le comhphlé beartais a dhéanamh maidir le saincheisteanna tábhachtacha i ndáil le cur chun feidhme agus feidhmíocht na gclár. Beifear in ann próiseas an athbhreithnithe ar fheidhmíocht a shimpliú de thoradh sonraí a bheith á dtarchur go minic. I gcás cistí an bheartais comhtháthaithe, fágann sin gur féidir deireadh a chur le doiciméad na tuarascála bliantúla – is ar bhonn na dtorthaí is déanaí agus sraith theoranta den fhaisnéis cháilíochtúil a cuireadh isteach a reáchtálfar an cruinniú athbhreithnithe bliantúil. Neartófar freagrachtaí údaráis na gclár agus na dtairbhithe araon maidir le hinfheictheacht agus cumarsáid. Le ceanglais choiteanna maidir le cumarsáid, trédhearcacht agus infheictheacht áiritheofar gníomhaíochtaí cumarsáide a bheidh níos comhsheasmhaí, éifeachtaí agus éifeachtúla.

Déanfar meastóireachtaí i gcomhréir le mír 22 agus mír 23 den Chomhaontú Idirinstitiúideach an 13 Aibreán 2016, inar dheimhnigh na trí institiúid gur cheart do mheastóireachtaí ar reachtaíocht agus beartais atá ann cheana an bunús a sholáthar do mheasúnuithe tionchair ar na roghanna atá ann chun gníomhaíocht bhreise a dhéanamh. Déanfaidh na meastóireachtaí measúnú ar éifeachtaí clár ar an talamh bunaithe ar tháscairí agus spriocanna cláir agus ar mhionanailís maidir lena ábhartha, a éifeachtaí agus a éifeachtúil atá an clár agus mionanailís maidir leis an méid a dtugtar breisluach Eorpach agus a mhéid atá sé comhleanúnach le beartais eile an Aontais Eorpaigh. Áireofar ar na meastóireachtaí na ceachtanna a foghlaimíodh, fadhbanna agus deiseanna chun na gníomhaíochtaí agus a dtionchar a fheabhsú. Teideal V: Tacaíocht airgeadais Chun an tualach riaracháin a laghdú, déanann Rialachán na bhForálacha Coiteanna úsáid na roghanna costais simplithe a chorasú agus a mhéadú, i.e. aisíocaíochtaí ráta chomhréidh, scálaí caighdeánacha costas aonaid nó cnapshuimeanna. Le go mbeidh sé níos fusa na roghanna sin a chur i bhfeidhm, déanann Rialachán na bhForálacha Coiteanna rialacha agus modhanna ríofa a shimpliú, ag soláthar níos mó roghanna réamhdhéanta i gcomhréir le togra Omnibus ón gCoimisiún. Ina theannta sin, cuirfidh an rogha íocaíochtaí a bheith bunaithe ar choinníollacha leis an díriú ar fheidhmíocht, sa dóigh gur féidir íocaíochtaí a dhéanamh bunaithe ar an bhfeidhmíocht atá bainte amach agus fíoraithe. Beidh ionstraimí airgeadais ina bpríomhshásra seachadta d’infheistíochtaí in 2021-2027, agus ginfidh siad ioncam agus laghdú costais; cuíchóiríodh agus tugadh cothrom le dáta na forálacha maidir lena núsáid chun a áirithiú gur fearr agus gur fusa an cur chun feidhme, agus gur tapúla an cur ar bun: ·Is fearr mar a bheidh ionstraimí airgeadais comhtháite leis an bpróiseas clársceidealaithe agus cur chun feidhme ón tús agus déanfar an measúnú ex ante a chuíchóiriú dá réir; ·Beidh na bunroghanna solúbtha cur chun feidhme ag na húdaráis bhainistíochta – bainistíocht faoi chúram an údaráis bainistíochta nó bainistíocht dhíreach ag an údarás bainistíochta – ach simplíodh na coinníollacha a bhaineann leis sin; ·Beifear in ann acmhainní ón Aontas a chomhcheangal faoi shraith amháin rialacha; ní bheidh an iliomad rialacha éagsúla ann a thuilleadh i ndáil le staideanna atá inchurtha le chéile; ·Tá solúbthacht beartaithe maidir le deontais a chomhcheangal le hionstraimí airgeadais; ·Soiléiríodh na rialacha maidir le hincháilitheacht, agus simplíodh na rialacha maidir le costais bhainistíochta agus táillí bainistíochta, ach tá siad fós bunaithe ar fheidhmíocht chun bainistíocht éifeachtach a spreagadh; ·Tá simpliú nach beag déanta ar na rialacha maidir le híocaíochtaí, ach coinníodh an nasc ríthábhachtach idir íocaíochtaí le hionstraimí airgeadais agus na híocaíochtaí amach comhfhreagracha leis na faighteoirí deiridh; ·Códaíodh go simplí athshreabha agus athchúrsáil cistí, le gur réidhe an taistriú ó thréimhse go chéile. ·Ní bheidh aon tuairisciú breise ar leithligh ar ionstraimí airgeadais mar tá siad cuimsithe sa chóras tuairiscithe céanna leis an maoiniú de gach foirm eile. Ar na simplithe eile tá: ·Tá comhcheangal cistí éagsúla – agus ionstraimí airgeadais agus deontais – códaithe le rialacha simplí; ·Ní bheidh rialacha sonracha ann a thuilleadh maidir le hinfheistíochtaí a ghineann ioncam; ·Ní bheidh aon phróiseas ann do mhórthionscadail (seachas sin, leanfaidh an coiste faireacháin tionscadail straitéiseacha). ·Simpleofar an cistiú, le cur chuige an tSéala Barr Feabhais mar shampla. Le comórtais dhiomailteacha do fhóirdheontais a sheachaint, neartaíodh na forálacha maidir le hathlonnú gnólachtaí. Teideal VI: Bainistíocht agus rialú

Leagtar amach ar bhealach níos soiléire cúraimí agus freagrachtaí na gcomhlachtaí éagsúla sa chóras bainistithe agus rialaithe. Níl aon cheanglas ann maidir leis an bpróiseas ainmniúcháin a dhéanamh; cuireann na forálacha chun cinn leanúint d’úsáid na gcóras atá ann cheana agus rialacha níos simplithe maidir le comhlachtaí nua a shainaithint. Cuidiú a bheidh sna ceanglais incháilitheachta lena áirithiú nach dtabharfar tacaíocht ach d’oibríochtaí ardcháilíochta a rannchuideoidh go mór leis na cuspóirí comhaontaithe de réir an chóimheasa costas-sochair is fearr. Tá sé beartaithe freisin seiceáil go córasach an bhfuil an oibríocht inbhuanaithe ó thaobh airgeadais de agus an raibh an scagadh comhshaoil ina leith bunaithe ar na ceanglais is déanaí. Laghdófar go mór líon na rialuithe agus na niniúchtaí. Laghdóidh sé sin an tualach riaracháin ar údaráis na gclár agus ar na tairbhithe. Sa bhreis ar na forálacha sna teidil roimhe seo lena laghdaítear an tualach iniúchóireachta, laghdóidh an teideal seo an tualach sin a thuilleadh ar na dóigheanna seo: ·Síneadh phrionsabal an iniúchta aonair; ·Níos lú rialuithe; ·I gcás clair a bhfuil ráta earráidí íseal acu, cur chuige comhréireach feabhsaithe bunaithe ar chóras náisiúnta a fheidhmíonn go maith maille le socrú íos-iniúchóireachta chun críocha an dearbhaithe. Na tograí ar thionscadail a gheobhaidh Séala Barr Feabhais faoi Fhís Eorpach, ní bheidh orthu dul faoin dara próiseas iarratais agus roghnúcháin má tá siad ag teacht le straitéis an chláir um speisialtóireacht chliste. Laghdóidh sin an tualach ar bhainisteoirí agus ar thairbhithe araon. Ar an dóigh chéanna, d’fhéadfaí an cur chuige sin a leathnú chuig ionstraimí eile de chuid an Aontais, amhail LIFE+ nó Erasmus+. Teideal VII – bainistíocht airgeadais, cuntais a chur isteach agus a scrúdú agus ceartuithe airgeadais Coinneofar córas na gcuntas bliantúil, lena náirítear 10 % de na méideanna arna ndearbhú in íocaíochtaí eatramhacha a choinneáil siar. Cuirfear iarratais ar íocaíocht isteach de réir sceideal rialta agus déanfar ceithre huair sa bhliain é. Ní bheidh a mhacasamhail de nós imeachta de dhíth i gcás cuntais nialais. Cuimsíonn an roinn seo rialacha maidir le saoradh freisin. Ós rud é go bhfágfaidh an simpliú gur fusa ag na cláir moilleanna a laghdú agus chun an bhainistíocht fhónta airgeadais a chur chun cinn, chomh maith le cur chun feidhme prapúil, tá riail “n+2” ar áireamh i Rialachán na bhForálacha Coiteanna. Ar an gcúis chéanna, laghdaíodh leibhéal an réamh-mhaoinithe go dtí íocaíocht bhliantúil 0.5 % bunaithe ar an tacaíocht iomlán ó na Cistí. Sa chomhthéacs sin, chun leordhóthain acmhainní a áirithiú, d’fhéadfadh sé gur gá athbhreithniú a dhéanamh ar na socruithe réamh-mhaoinithe bliantúla do 20140-2020 maidir le CFRE, CSE+, an Ciste Comhtháthaithe agus CEMI. Teideal III – creat airgeadais Leagtar amach anseo leithdháiltí airgeadais agus cómhaoiniú bunaithe ar chatagóirí réigiún agus tá feidhm aige maidir le CFRE, CSE+ agus an Ciste Comhtháthaithe. Ina theannta sin, fillfidh na rátaí cómhaoinithe faoi Rialachán na bhForálacha Coiteanna ar na leibhéil a bhí ann roimh an ngéarchéim airgeadais, i gcás na dtrí Chiste sin. Tháinig méadú ar rátaí cómhaoinithe an Aontais i gcás na dtrí Chiste sin sa tréimhse 2007-2013. Freagairt ar an ngéarchéim airgeadais a bhí ann sin, chun infheistíochtaí bunriachtanacha a chaomhnú tráth a bhí na buiséid phoiblí faoi bhrú. Ní gá rátaí cómhaoinithe arda ón Aontas a thuilleadh, agus le rátaí níos ísle cuirtear an “úinéireacht” chun cinn. Ina theannta sin, le rátaí cómhaoinithe níos ísle ón Aontas laghdaítear an buiséad foriomlán don bheartas comhtháthaithe, ag cur na ranníocaíochtaí náisiúnta san áireamh. Cuireann sin leis an tsolúbthacht airgeadais atá ag na Ballstáit freisin, óir d’fhéadfaí na rátaí cómhaoinithe ar leibhéal an chláir agus na tosaíochta a shocrú ar bhealach solúbtha. Teideal IX – tarmligean cumhachta, forálacha cur chun feidhme, idirthréimhseacha agus deiridh Chun a áirithiú go gcuirfear tús luath leis an gcur chun feidhme sa chéad tréimhse eile, cuimseofar na forálacha reachtacha uile is gá sa phacáiste reachtach (i Rialachán na bhForálacha Coiteanna nó sna Rialacháin Chiste-shonracha). Go háirithe, tá laghdú mór déanta ar líon na gcumhachtuithe agus coinníodh ar íosmhéid iad. Cuirfidh sé sin cosc le moilleanna a d’fhéadfadh a theacht chun cinn agus reachtaíocht thánaisteach á tarraingt suas agus á glacadh. Ina theannta sin, áiritheoidh sé go bhfuil comhleanúnachas inmheánach idir na forálacha reachtacha agus go bhfuil intuarthacht ann do na geallsealbhóirí óir beidh na rialacha uile is infheidhme de chuid an Aontais le fáil in aon áit amháin. Tugadh isteach coinníollacha maidir le hoibríochtaí atá faoi réir cur chun feidhme céimnithe d’fhonn soiléir agus deimhneacht dhlíthiúil a chur ar fáil maidir leis na cúinsí ina nglacfar le céimniú. 2018/0196 (COD) Togra le haghaidh RIALACHÁN Ó PHARLAIMINT NA hEORPA AGUS ÓN gCOMHAIRLE

lena leagtar síos forálacha coiteanna maidir le Ciste Forbraíochta Réigiúnaí na hEorpa, Ciste Sóisialta na hEorpa Plus, an Ciste Comhtháthaithe agus an Ciste Eorpach Muirí agus Iascaigh agus rialacha airgeadais maidir leis na cistí sin agus maidir leis an gCiste Tearmainn agus Imirce, an Ciste Slándála Inmheánaí agus an Ionstraim um Bainistiú Teorainneacha agus um Viosaí TÁ PARLAIMINT NA hEORPA AGUS COMHAIRLE AN AONTAIS EORPAIGH, Ag féachaint don Chonradh ar Fheidhmiú an Aontais Eorpaigh, agus go háirithe Airteagal 177, Airteagal 322(1)(a) agus Airteagal 349 de, Ag féachaint don togra ón gCoimisiún Eorpach, Tar éis dóibh an dréachtghníomh reachtach a chur chuig na parlaimintí náisiúnta, Ag féachaint don tuairim ó Choiste Eacnamaíoch agus Sóisialta na hEorpa, Ag féachaint don tuairim ó Choiste na Réigiún, Ag féachaint don tuairim ón gCúirt Iniúchóirí, Ag gníomhú dóibh i gcomhréir leis an ngnáthnós imeachta reachtach, De bharr an méid seo a leanas: (1)Ar mhaithe lena chomhtháthú eacnamaíoch, sóisialta agus críochach a neartú, foráiltear le hAirteagal 174 den Chonradh ar Fheidhmiú an Aontais Eorpaigh (CFAE) go bhfuil sé mar aidhm ag an Aontas na héagothromaíochtaí idir leibhéil forbartha na réigiún éagsúil agus cúlmhaireacht na réigiún nó na noileán is mídheisiúla a laghdú, agus go bhfuil aird ar leith le tabhairt ar limistéir thuaithe, ar limistéir a bhfuil an trasdul tionsclaíoch ag dul dóibh, agus ar réigiúin a bhfuil míbhuntáistí móra buana nádúrtha nó déimeagrafacha acu. Ceanglaítear le hAirteagal 175 CFAE go bhfuil an tAontas le tacú leis na cuspóirí sin a ghnóthú agus é ag gníomhú trí Roinn Treoraíochta an Chiste Eorpaigh um Threoraíocht agus Ráthaíocht Talmhaíochta, trí Chiste Sóisialta na hEorpa, trí Chiste Forbraíochta Réigiúnaí na hEorpa, tríd an mBanc Eorpach Infheistíochta agus trí ionstraimí eile. Is é Airteagal 322 CFAE an bunús le rialacha airgeadais a ghlacadh lena gcinntear an nós imeachta atá le glacadh le haghaidh an buiséad a bhunú agus a chur chun feidhme agus le haghaidh cuntais a chur i láthair agus a iniúchadh, mar aon le seiceálacha a dhéanamh ar fhreagracht gníomhaithe airgeadais. (2)Le tuilleadh forbartha a dhéanamh ar chomhordú agus ar chomhchuibhiú chur chun feidhme na gcistí de chuid an Aontais a chuirtear chun feidhme faoi bhainistíocht chomhroinnte, mar atá Ciste Forbraíochta Réigiúnaí na hEorpa (CFRE), Ciste Sóisialta na hEorpa Plus (CSE+), an Ciste Comhtháthaithe, bearta arna maoiniú faoi bhainistíocht comhroinnte sa Chiste Eorpach Muirí agus Iascaigh (CEMI), an Ciste Tearmainn agus Imirce (CTIL), an Ciste Slándála Inmheánaí (CSI) agus an Ciste um Bainistiú Comhtháite Teorainneacha (IBTV), ba cheart rialacha airgeadais bunaithe ar Airteagal 322 CFAE a leagan síos do na Cistí sin uile (‘na Cistí’), ina sonrófar go soiléir raon feidhme chur i bhfeidhm na bhforálacha éagsúla. Ina theannta sin, ba cheart forálacha coiteanna bunaithe ar Airteagal 177 CFAE a leagan síos chun rialacha maidir le beartais shonracha a chumhdach i gcás CFRE, CSE+, an Chiste Comhtháthaithe agus CEMI. (3)I ngeall ar na sainiúlachtaí a bhaineann le gach Ciste, ba cheart rialacha sonracha is infheidhme maidir le gach Ciste agus maidir le sprioc an chomhair chríochaigh Eorpaigh (Interreg) faoi CFRE a leagan síos i Rialacháin ar leithligh (‘Rialacháin Chiste-shonracha’) chun forálacha an Rialacháin seo a chomhlánú. (4)Ba cheart go rachadh bearta sonracha agus maoiniú breise chun tairbhe na réigiún is forimeallaí agus na réigiún tuaisceartach inar tearc an daonra, de bhun Airteagal 349 CFAE agus Airteagal 2 de Phrótacal Uimh. 6 a ghabhann le hIonstraim Aontachais 1994. (5)Na prionsabail chothrománacha a leagtar amach in Airteagal 3 den Chonradh ar an Aontas Eorpach (CAE) agus in Airteagal 10 CFAE, lena náirítear prionsabail na coimhdeachta agus na comhréireachta a leagtar amach in Airteagal 5 CAE, ba cheart iad a urramú agus na Cistí á gcur chun feidhme, ag cur san áireamh Cháirt um Chearta Bunúsacha an Aontais Eorpaigh. Ina theannta sin, ba cheart do na Ballstáit na hoibleagáidí a urramú a leagtar amach i gCoinbhinsiún na Náisiún Aontaithe ar Chearta Daoine atá faoi Mhíchumas agus an inrochtaineacht a áirithiú i gcomhréir leis an dlí de chuid an Aontais lena gcomhchuibhítear ceanglais inrochtaineachta i gcás táirgí agus seirbhísí. Ba cheart é a bheith mar aidhm ag na Ballstáit agus ag an gCoimisiún neamh-chomhionannais a dhíothú agus comhionannas idir fir agus mná a chur chun cinn agus gné na hinscne a chomhtháthú, chomh maith le hidirdhealú bunaithe ar ghnéas, ar thionscnamh ciníoch nó eitneach, ar reiligiún nó ar chreideamh, ar mhíchumas, ar aois nó ar threoshuíomh gnéasach a chomhrac. Níor cheart do na Cistí tacú le gníomhaíochtaí a rannchuidíonn le hidirdheighilt d’aon chineál. Ba cheart cuspóirí na gCistí a shaothrú faoi chuimsiú na forbartha inbhuanaithe agus mar chuid den chur chun cinn a dhéanann an tAontas ar an aidhm cáilíocht an chomhshaoil a chaomhnú, a chosaint agus a fheabhsú mar a leagtar amach in Airteagal 11 agus in Airteagal 191(1) CFAE, agus an prionsabal ‘íoc mar a thruaillítear’ á chur san áireamh. Chun sláine an mhargaidh inmheánaigh a chosaint, cloífidh oibríochtaí a théann chun tairbhe do ghnóthais le rialacha an Aontais maidir leis an státchabhair mar a leagtar amach in Airteagal 107 agus in Airteagal 108 CFAE iad. (6)Tá feidhm maidir leis an Rialachán seo ag na rialacha airgeadais cothrománacha arna nglacadh ag Parlaimint na hEorpa agus ag an gComhairle ar bhonn Airteagal 322 den Chonradh ar Fheidhmiú an Aontais Eorpaigh. Leagtar na rialacha sin síos sa Rialachán Airgeadais agus is iad a chinneann, go háirithe, an nós imeachta le haghaidh an buiséad a bhunú agus a chur chun feidhme trí dheontais, soláthar, duaiseanna agus cur chun feidhme indíreach, agus foráiltear iontu maidir le seiceálacha ar fhreagracht na ngníomhaithe airgeadais. Ina theannta sin, baineann na rialacha arna nglacadh ar bhonn Airteagal 322 CFAE le cosaint bhuiséad an Aontais ar easnaimh ghinearálaithe i ndáil leis an smacht reachta sna Ballstáit, óir réamhchoinníoll bunriachtanach le haghaidh na bainistíochta fónta airgeadais is ea urramú an smachta reachta. (7)I gcás ina leagfar síos teorainn ama le haghaidh an Coimisiún beart a dhéanamh i leith Ballstáit, ba cheart don Choimisiún an fhaisnéis agus na doiciméid uile is gá a chur san áireamh ar bhealach prapúil éifeachtúil. Má tá na haighneachtaí ó na Ballstáit neamhiomlán nó nach gcomhlíonann siad ceanglais an Rialacháin seo agus ceanglais na Rialachán Ciste-shonrach, sa dóigh nach féidir leis an gCoimisiún beart lánfheasach a dhéanamh, ba cheart an teorainn ama sin a chur ar fionraí go dtí go gcomhlíonfaidh na Ballstáit na ceanglais rialála. (8)Chun rannchuidiú le tosaíochtaí an Aontais, ba cheart na Cistí a dtacaíocht a dhíriú ar líon teoranta cuspóirí beartais atá i gcomhréir lena misin Chiste-shonracha de bhun a gcuspóirí atá bunaithe ar na Conarthaí. Ba cheart na cuspóirí do CTIL, CSI agus IBTV a leagan amach sna rialacháin Chistí-shonracha a bhaineann leo. (9)Mar léiriú ar a thábhachtaí atá sé dul i ngleic leis an athrú aeráide i gcomhréir le gealltanais an Aontais Comhaontú Pháras agus Spriocanna Forbartha Inbuanaithe na Náisiún Aontaithe a chur chun feidhme, rannchuidiú a bheidh sna Cistí chun an ghníomhaíocht ar son na haeráide a phríomhshruthú agus chun sprioc fhoriomlán 25 % de chaiteachas buiséid an Aontais a bhaint amach maidir leis an tacaíocht do chuspóirí aeráide. (10)Cuid den bhuiséad de chuid an Aontais a leithdháiltear ar na Cistí, ba cheart don Choimisiún é a chur chun feidhme faoi bhainistíocht chomhroinnte leis na Ballstáit de réir bhrí Rialachán (AE, Euratom) [uimhir an Rialacháin Airgeadais nua] ó Pharlaimint na hEorpa agus ón gComhairle (an ‘Rialachán Airgeadais’). Dá bhrí sin, agus na Cistí á gcur chun feidhme faoi bhainistíocht chomhroinnte, ba cheart don Choimisiún agus do na Ballstáit cloí leis na prionsabail dá dtagraítear sa Rialachán Airgeadais, amhail an bhainistíocht fhónta airgeadais, an trédhearcacht agus an neamh-idirdhealú.

(11)Bunghné de chur chun feidhme na gCistí is ea prionsabal na comhpháirtíochta, ag tógáil ar chur chuige an rialachais il-leibhéal agus ag áirithiú go bhfuil an tsochaí shibhialta agus na comhpháirtithe sóisialta rannpháirteach. Chun leanúnachas a sholáthar maidir le heagrú na comhpháirtíochta, leanfar d’fheidhm a bheith ag Rialachán Tarmligthe (AE) Uimh. 240/2014 ón gCoimisiún. (12)Ar leibhéal an Aontais, is é an Seimeastar Eorpach um chomhordú an bheartais eacnamaíoch an creat a úsáidtear chun tosaíochtaí náisiúnta athchóiriúcháin a shainaithint agus chun faireachán a dhéanamh ar chur chun feidhme na dtosaíochtaí sin. Ceapann na Ballstáit a gcuid straitéisí infheistíochta ilbhliantúla náisiúnta féin sa dóigh is go dtacaíonn siad le cur chun feidhme na dtosaíochtaí athchóiriúcháin sin. Ba cheart na straitéisí sin a chur i láthair in éineacht leis na cláir náisiúnta bhliantúla um athchóiriú chun na tionscadail infheistíochta tosaíochta a bhfuil tacaíocht le tabhairt dóibh le cistiú náisiúnta agus cistiú ón Aontas, chun sin a achoimriú agus a chomhordú. Ba cheart leas a bhaint astu, freisin, chun cistiú ón Aontas a úsáid ar dhóigh chomhleanúnach agus chun a oiread tairbhe is féidir a bhaint as breisluach na tacaíochta airgeadais atá le fáil, go háirithe, ó na Cistí, ón Sásra Eorpach um Chobhsú Infheistíochtaí agus ó InvestEU. (13)Ba cheart do na Ballstáit a chinneadh cén chaoi a ndéantar na moltaí tír-shonracha arna nglacadh i gcomhréir le hAirteagal 121(2) CFAE agus na moltaí ábhartha ón gComhairle arna nglacadh i gcomhréir le hAirteagal 148(4) CFAE a chur san áireamh agus doiciméid clársceidealaithe á nullmhú. Le linn chlárthréimhse 2021-2027 (‘clárthréimhse’) ba cheart do na Ballstáit an dul chun cinn i dtaca le cur chun feidhme na gclár lena saothraítear na moltaí tír-shonracha a chur i láthair don choiste faireacháin agus don Choimisiún. Le linn athbhreithniú lárthéarma, ba cheart do na Ballstáit, i measc nithe eile, féachaint ar an ngá le modhnuithe ar chláir chun freastal ar aon mholtaí tír-shonracha ábhartha arna nglacadh nó arna modhnú ó bhí tús na clárthréimhse ann. (14)Ba cheart do na Ballstáit aird a thabhairt ar a bhfuil ina ndréacht-Phlean Náisiúnta don Fhuinneamh agus don Aeráid, plean atá le forbairt faoin Rialachán maidir le rialachas an Aontais Fuinnimh, agus ar thoradh an phróisis a thugann moltaí ón Aontas maidir leis na pleananna sin, i gcomhair a gclár, agus i gcomhair na riachtanas airgeadais arna leithdháileadh le haghaidh infheistíochtaí íseal-charbóin. (15)An Comhaontú Comhpháirtíochta, arna ullmhú ag gach Ballstát, ba cheart é a bheith ina dhoiciméad straitéiseach a threoródh an chaibidlíocht idir an Coimisiún agus an Ballstát lena mbaineann maidir le ceapadh clár. Chun an tualach riaracháin a laghdú, níor cheart é a bheith riachtanach Comhaontuithe Comhpháirtíochta a leasú le linn na clárthréimhse. Chun an clársceidealú a éascú agus ionas nach mbeidh forluí idir inneachar na ndoiciméad clársceidealaithe, is féidir Comhaontuithe Comhpháirtíochta a áireamh mar cuid de chlár. (16)Ba cheart solúbthacht a bheith ann do gach Ballstát maidir lena rannchuidiú le InvestEU chun ráthaíochtaí buiséadacha a sholáthar le haghaidh infheistíochtaí sa Bhallstát sin. (17)Na réamhriachtanais is gá le haghaidh úsáid éifeachtach éifeachtúil na tacaíochta a thugann an tAontas tríd na Cistí, chun iad a áirithiú, ba cheart liosta teoranta de choinníollacha cumasaithe a leagan síos chomh maith le sraith ghonta agus uileghabhálach de chritéir oibiachtúla chun iad a mheas. Ba cheart na coinníollacha cumasaithe sin a bheith nasctha le cuspóir sonrach agus ba cheart iad a bheith infheidhme go huathoibríoch i gcás ina roghnófar an cuspóir sonrach sin le haghaidh tacaíochta. I gcás nach gcomhlíonfar na coinníollacha sin, an caiteachas a bhaineann le hoibríochtaí faoin gcuspóir sonracha lena mbaineann, níor cheart é a áireamh in iarratais ar íocaíocht. Chun creat infheistíochta fabhrach a chaomhnú, ba cheart faireachán a dhéanamh go rialta go bhfuiltear fós ag comhlíonadh na gcoinníollacha cumasaithe. Tá sé tábhachtach freisin a áirithiú go ndéanfar na hoibríochtaí a roghnófar le haghaidh tacaíochta a chur chun feidhme de réir na straitéisí agus na ndoiciméad pleanála atá ann agus ar bunús iad leis an gcoinníoll cumasaithe a bheith comhlíonta, sa dóigh go náiritheofar go bhfuil gach oibríocht chómhaoinithe i gcomhréir le creat beartais an Aontais. (18)Ba cheart do na Ballstáit creat feidhmíochta a bhunú le haghaidh gach cláir lena gcumhdaítear na táscairí, na garspriocanna agus na spriocanna uile a bhfuil faireachán le déanamh orthu, a bhfuil tuairisc le tabhairt mar gheall orthu agus a úsáidfear chun meastóireacht a dhéanamh ar fheidhmíocht an chláir. (19)Ba cheart do na Ballstáit athbhreithniú meántéarma a dhéanamh ar gach clár a fhaigheann tacaíocht ó CFRE, ó CSE+ agus ón gCiste Comhtháthaithe. Leis an athbhreithniú, ba cheart coigeartú iomlán ar na cláir a chur ar fáil bunaithe ar fheidhmíocht an chláir féin, agus ag an am céanna deis a chur ar fáil chun dúshláin nua agus moltaí tír-shonracha ábhartha arna neisiúint in 2024 a chur san áireamh. Go comhthreomhar, ba cheart don Choimisiún in 2024, in éineacht le coigeartuithe teicniúla do 2025, athbhreithniú a dhéanamh ar leithdháiltí iomlána na mBallstát uile faoi sprioc “na hInfheistíochta le haghaidh fáis agus post” den bheartas comhtháthaithe do 2025, 2026 agus 2027, ag cur an mhodha leithdháilte a leagtar amach sa bhunghníomh ábhartha i bhfeidhm. Is éard ba cheart a theacht as an athbhreithniú sin, mar aon le toradh an athbhreithnithe lárthéarma, leasuithe cláir lena nathrófar na leithdháiltí airgeadais do 2025, 2026 agus 2027. (20)Sásraí lena áirithiú go bhfuil nasc idir beartais chistiúcháin an Aontais agus rialachas eacnamaíoch an Aontais, ba cheart iad a chóiriú a thuilleadh, ionas gur féidir leis an gCoimisiún togra a chur chuig an gComhairle maidir le cuid de na gealltanais, nó na gealltanais uile, do chlár amháin nó níos mó de chuid an Bhallstáit lena mbaineann a chur ar fionraí mura ndéanfaidh an Ballstát sin bearta éifeachtacha i gcomhthéacs phróiseas an rialachais eacnamaíoch. Chun cur chur chun feidhme aonfhoirmeacha a áirithiú agus i bhfianaise thábhacht éifeachtaí airgeadais na mbeart atá á bhforchur, ba cheart cumhachtaí cur chun feidhme a thabhairt don Choimisiún agus ba cheart dó gníomhú ar bhonn togra ón gCoimisiún. Chun gur fusa cinntí a ghlacadh a bhfuil gá leo chun gníomhaíocht éifeachtach a áirithiú i gcomhthéacs phróiseas an rialachais eacnamaíoch, ba cheart vótáil trí thromlach cáilithe aisiompaithe a úsáid. (21)Is gá riachtanais choiteanna a leagan amach maidir le hinneachar na gclár ag cur san áireamh chineál sonrach gach Ciste. Féadfaidh na riachtanais choiteanna sin a chomhlánú le rialacha Ciste-shonracha. I Rialachán (AE) Uimh. [XXX] ó Pharlaimint na hEorpa agus ón gComhairle (‘Rialachán CCE’) ba cheart forálacha sonracha a leagan amach maidir le hinneachar na gclár faoi sprioc an chomhair chríochaigh Eorpaigh (Interreg). (22)Ionas go mbeidh solúbthacht i gcur chun feidhme na gclár agus ionas go laghdófar an tualach riaracháin, ba cheart aistrithe airgeadais teoranta a cheadú idir tosaíochtaí an aon chláir amháin gan aon ghá le cinneadh ón gCoimisiún ag leasú an chláir. Ba cheart na táblaí airgeadais athbhreithnithe a chur faoi bhráid an Choimisiúin chun a áirithiú go bhfuil faisnéis chothrom le dáta aige maidir leis na leithdháiltí airgeadais do gach tosaíocht. (23)Chun an cur chuige comhtháite forbartha críochaí a neartú, infheistíochtaí i bhfoirm uirlisí críochacha amhail infheistíochtaí críochacha comhtháite, forbairt áitiúil faoi stiúir an phobail nó aon uirlis chríochach eile faoin gcuspóir beartais “Eoraip atá níos giorra do na saoránaigh” a thacaíonn le tionscnaimh arna gceapadh ag na Ballstáit le haghaidh infheistíochtaí arna gclársceidealú do CFRE, ba cheart iad a bheith bunaithe ar straitéisí forbartha críochacha agus áitiúla. Ar mhaithe le hinfheistíochtaí críochacha comhtháite agus uirlisí críochacha arna gceapadh ag na Ballstáit, ba cheart íoscheanglais a leagan amach maidir le hinneachar na straitéisí críochacha. Ba cheart na húdaráis ábhartha nó na comhlachtaí ábhartha a bheith freagrach as na straitéisí críochacha sin a fhorbairt agus a fhormhuiniú. Chun a áirithiú go bhfuil na húdaráis ábhartha nó na comhlachtaí ábhartha rannpháirteach i gcur chun feidhme na straitéisí críochacha, ba cheart na húdaráis sin nó na comhlachtaí sin a bheith freagrach as roghnú na noibríochtaí a dtabharfar tacaíocht dóibh, nó a bheith rannpháirteach sa roghnú sin. (24)Chun leas níos fearr a bhaint as an bpoitéinseal atá ann ar an leibhéal áitiúil, is gá forbairt áitiúil faoi cheannas an phobail a neartú agus a éascú. Ba cheart na riachtanais áitiúla agus an poitéinseal áitiúil a chur san áireamh freisin, chomh maith leis na saintréithe soch-chultúrtha ábhartha, agus foráil a dhéanamh maidir le hathruithe struchtúracha, acmhainneacht an phobail a mhéadú agus an nuálaíocht a spreagadh. Ba cheart neartú a dhéanamh ar an dlúthchomhar agus ar an úsáid chomhtháite idir Cistí chun straitéisí forbartha áitiúla a chur i bhfeidhm. Mar phrionsabal bunúsach, an fhreagracht as straitéisí ‘forbairt áitiúil faoi stiúir an phobail’ a cheapadh agus a chur chun feidhme ba cheart í a thabhairt do ghrúpaí gníomhaíochta áitiúla a dhéanann ionadaíocht ar leasanna an phobail. Chun éascaíocht a dhéanamh do thacaíocht chomhordaithe ó Chistí éagsúla chuig straitéisí ‘forbairt áitiúil faoi cheannas an phobail’, ba cheart úsáid chur chuige an ‘Chiste Cheannasaigh’ a éascú. (25)Chun an tualach riaracháin a laghdú, ba cheart cúnamh teicniúil ar thionscnamh an Bhallstáit a chur chun feidhme ar ráta comhréidh bunaithe ar an dul chun cinn i dtaca le cur chun feidhme an chláir. Féadfar an cúnamh teicniúil sin a chomhlánú le bearta spriocdhírithe chun an acmhainneacht riaracháin a fhothú ag úsáid modhanna aisíocaíochta nach bhfuil nasctha le costais. Féadfar gníomhaíochtaí agus táirgí insoláthartha chomh maith leis na híocaíochtaí ón Aontas a bhaineann leo a aontú i dtreochlár agus féadfar íocaíochtaí as torthaí ar an talamh a dhéanamh mar gheall orthu. (26)Is tráthúil a shoiléiriú gur cheart, i gcás ina molfaidh Ballstát don Choimisiún go ndéanfaí tacaíocht a thabhairt do thosaíocht de chuid cláir, nó do chuid de thosaíocht den sórt sin, trí scéim mhaoiniúcháin nach mbeadh nasctha le costais, gur cheart na gníomhaíochtaí, na táirgí insoláthartha agus na coinníollacha a d’aontófaí a bheith nasctha le hinfheistíochtaí nithiúla arna ndéanamh faoi na cláir bhainistíochta comhroinnte sa Bhallstát nó sa réigiún sin. (27)Chun scrúdú a dhéanamh ar fheidhmíocht na gclár, ba cheart don Bhallstát coistí faireacháin a chur ar bun. Do CFRE, do CSE+ agus don Chiste Comhtháthaithe, ba cheart, in ionad na dtuarascálacha bliantúla ar chur chun feidhme, comhphlé struchtúrtha bliantúil faoi bheartas a dhéanamh bunaithe ar an bhfaisnéis is déanaí agus ar shonraí faoi chur chun feidhme na gclár arna gcur ar fáil ag na Ballstáit. (28)De bhun mhír 22 agus mhír 23 de Chomhaontú Idirinstitiúideach an 13 Aibreán 2016 maidir le Reachtóireacht Níos Fearr, is gá meastóireacht a dhéanamh ar na Cistí ar bhonn faisnéise arna bailiú trí cheanglais faireacháin shonracha, agus ró-rialáil agus ualach riaracháin, ar na Ballstáit go háirithe, á seachaint san am céanna. Ar na ceanglais sin, is féidir a áireamh, i gcás inarb iomchuí, táscairí intomhaiste mar bhonn chun meastóireacht a dhéanamh ar éifeachtaí na gCistí ar an láthair. (29)Chun a áirithiú go bhfuil faisnéis chuimsitheach chothrom le dáta le fáil faoi chur chun feidhme na gclár, ba cheart é a bheith ina cheangal tuairisciú leictreonach a dhéanamh níos minice maidir le sonraí cainníochtúla. (30)Chun tacú le hullmhú clár gaolmhar agus gníomhaíochtaí gaolmhara de chuid na chéad chlárthréimhse eile, ba cheart don Choimisiún measúnú lárthéarma a dhéanamh ar na Cistí. Ag deireadh na clárthréimhse, ba cheart don Choimisiún meastóireachtaí siarghabhálacha a dhéanamh ar na Cistí, a bheadh dírithe ar thionchar na gCistí.

(31)Ba cheart d’údaráis na gclár, na tairbhithe agus a ngeallsealbhóirí sna Ballstáit feasacht a mhéadú faoin méid a bhaintear amach le cistiú ón Aontas agus an pobal i gcoitinne a chur ar an eolas dá réir sin. Tá gníomhaíochtaí trédhearcachta, cumarsáide agus infheictheachta ríthábhachtach chun gníomhaíocht an Aontais a léiriú ar an talamh agus ba cheart iad a bheith bunaithe ar fhaisnéis atá fíor, cruinn agus cothrom le dáta. Le go mbeidh na ceanglais sin in-fhorfheidhmithe, ba cheart údaráis an chláir agus an Coimisiún a bheith in ann bearta ceartaitheacha a chur i bhfeidhm i gcás neamh-chomhlíonadh. (32)Ba cheart do na húdaráis bhainistíochta faisnéis struchtúrtha a fhoilsiú maidir leis na hoibríochtaí atá roghnaithe agus a dtairbhithe ar shuíomh gréasáin an chláir atá ag tacú leis an oibríocht, ag cur san áireamh ceanglais maidir le cosaint sonraí pearsanta i gcomhréir le Rialachán (AE) 2016/679 ó Pharlaimint na hEorpa agus ón gComhairle. (33)D’fhonn úsáid na gCistí a shimpliú agus an riosca earráide a laghdú, is iomchuí idir fhoirmeacha na ranníocaíochta ón Aontas leis na Ballstáit agus fhoirmeacha na tacaíochta ó na Ballstáit do na tairbhithe a shainiú. (34)Maidir leis na deontais a thugtar do na tairbhithe, ba cheart do na Ballstáit níos mó úsáid a bhaint as roghanna costais simplithe. An tairseach a bhaineann le húsáid éigeantach roghanna costais simplithe, ba cheart í a bheith nasctha le costais iomlána na hoibríochta chun a áirithiú go gcaithfear mar an gcéanna leis na hoibríochtaí uile atá faoi bhun na tairsí, gan beann ar an tacaíocht a bheith poiblí nó príobháideach. (35)Le go mbeifear in ann rátaí comhréidhe a chur chun feidhme láithreach, aon ráta comhréidh a leagfaidh na Ballstáit síos le linn na tréimhse 2014-2020 atá bunaithe ar mhodh ríomha atá cóir cothrom infhíoraithe, ba cheart leanúint dá chur i bhfeidhm le haghaidh oibríochtaí inchurtha dá dtugtar tacaíocht faoi Rialachán seo gan modh ríomha nua a bheith ina cheangal. (36)Chun an glacadh le hinfheistíochtaí cómhaoinithe sa chomhshaol a optamú, ba cheart a áirithiú go bhfuil sineirgí ann leis an gClár LIFE don Chomhshaol agus do Ghníomhú ar son na hAeráide, go háirithe trí thionscadail chomhtháite straitéiseacha agus trí thionscadail chomhshaoil straitéiseacha faoi LIFE. (37)Chun soiléireacht dlí a chur ar fáil, is iomchuí an tréimhse incháilitheachta a shonrú le haghaidh caiteachas nó costas a bhaineann le hoibríochtaí dá dtugtar tacaíocht ó na Cistí faoin Rialachán seo agus chun srian a chur leis an tacaíocht le haghaidh oibríochtaí lánchríochnaithe. An dáta óna mbeidh caiteachas incháilithe le haghaidh tacaíocht ó na Cistí má ghlactar cláir nua nó má athraítear cláir, ba cheart an dáta sin a shoiléiriú, lena náirítear an deis eisceachtúil an tréimhse incháilitheachta a shíneadh go dtí tús tubaiste nádúrtha má tá gá práinneach ann acmhainní a chur chun tairbhe chun gníomhú i ndáil leis an tubaiste sin. (38)Chun éifeachtacht, cothroime agus tionchar inbhuanaithe na gCistí a áirithiú, ba cheart forálacha a bheith ann lena rathófar gur ar bhonn fadtréimhseach a dhéanfar na hinfheistíochtaí i mbonneagair nó na hinfheistíochtaí táirgiúla agus go gcuirfidh siad cosc le húsáid na gCistí ar mhaithe le buntáiste mhíchuí. Ba cheart do na húdaráis bhainistíochta bheith an-chúramach gan tacú le hathlonnú nuair a roghnóidh siad oibríochtaí agus caitheamh mar neamhrialtachtaí le suimeanna arna híoc go míchuí le hoibríochtaí nach gcomhlíonann ceanglas an bhuanfais. (39)D’fhonn comhlántachtaí a fheabhsú agus cur chun feidhme a shimpliú, ba cheart é a bheith indéanta tacaíocht ón gCiste Comhtháthaithe agus ó CFRE a chomhcheangal le tacaíocht ó CSE+ i gcláir chomhpháirteacha faoi sprioc na hInfheistíochta le haghaidh fáis agus post. (40)Chun an breisluach is fearr a fháil ó infheistíochtaí a mhaoinítear go hiomlán nó i bpáirt ó bhuiséad an Aontais, ba cheart sineirgí a lorg go háirithe idir na Cistí agus ionstraimí faoi bhainistíocht dhíreach, lena náirítear an Uirlis Athchóiriúcháin. Ba cheart na sineirgí sin a ghnóthú le sásraí príomha, mar atá aitheantas do rátaí comhréidhe i gcomhair costais incháilithe ó Fhís Eorpach i gcomhair oibríocht inchurtha agus an deis cistiú ó ionstraimí éagsúla de chuid an Aontais a chomhcheangal in aon oibríocht amháin a fhad agus nach ndéanfar maoiniú dúbailte. Dá bhrí sin, ba cheart rialacha maidir le maoiniú comhlántach ó na Cistí a leagan amach sa Rialachán seo. (41)Níor cheart ionstraimí airgeadais a úsáid chun tacú le gníomhaíochtaí athmhaoiniúcháin, amhail ionadú a dhéanamh ar chomhaontuithe iasachta atá ann cheana nó foirmeacha eile maoiniúcháin le haghaidh infheistíochtaí atá lánchríochnaithe go fisiceach cheana féin nó atá lánchurtha chun feidhme ar dháta an chinnidh infheistíochta, seachas sin ba cheart iad a úsáid chun tacú le hinfheistíochtaí nua d’aon chineál atá ag teacht leis na cuspóirí beartais foluiteacha. (42)Ba cheart an cinneadh chun na bearta tacaíochta a mhaoiniú trí bhíthin ionstraimí airgeadais a chinneadh ar bhonn measúnú ex ante. Leis an Rialachán seo, ba cheart na heilimintí íosta éigeantacha de mheasúnuithe ex ante a leagan síos agus ba cheart cead a thabhairt do na Ballstáit úsáid a bhaint as an measúnú ex ante a rinneadh don tréimhse 2014-2020, arna thabhairt cothrom le dáta más gá, sa dóigh go seachnófar ualach riaracháin agus moilleanna agus ionstraimí airgeadais á gcur ar bun. (43)Chun an cur chun feidhme a éascú maidir le hionstraimí airgeadais de chineálacha áirithe i gcás ina bhfuil tacaíocht deontais choimhdigh beartaithe, na rialacha maidir le hionstraimí airgeadais, is féidir iad a chur i bhfeidhm maidir le meascán den sórt sin in aon oibríocht ionstraime airgeadais amháin. Ba cheart coinníollacha sonracha lena gcoisctear maoiniú dúbáilte i gcásanna den sórt sin a leagan amach. (44)Le hurraim iomláin do na rialacha is infheidhme maidir le státchabhair agus soláthar poiblí a soiléiríodh cheana le linn na clárthréimhse 2014-2020, ba cheart an deis a bheith ag na húdaráis bhainistíochta cinneadh a dhéanamh maidir leis an rogha is iomchuí chun ionstraimí airgeadais a chur chun feidhme d’fhonn aghaidh a thabhairt ar riachtanais shonracha na sprioc-réigiún. (45)I gcomhréir le prionsabal agus le rialacha na comhbhainistíochta, ba cheart do na Ballstáit agus don Choimisiún bheith freagrach as cláir a bhainistiú agus a rialú agus gealltanas a thabhairt maidir le húsáid dhleathach rialta na gCistí. Ós ar na Ballstáit ba cheart an phríomhfhreagracht a bheith as an mbainistiú agus as an rialú sin agus ós rud é gur cheart dóibh a áirithiú go gcomhlíonann na hoibríochtaí a fhaigheann tacaíocht ó na Cistí an dlí is infheidhme, ba cheart a noibleagáidí ina leith sin a shonrú. Ba cheart cumhachtaí agus freagrachtaí an Choimisiúin maidir leis sin a leagan síos freisin. (46)Chun dlús a chur le tosú chur chun feidhme an chláir, ba cheart éascaíocht a dhéanamh d’aistriú socruithe cur chun feidhme ón gclárthréimhse roimhe seo. An córas ríomhairithe a cuireadh ar bun cheana féin don chlárthréimhse roimhe seo, ba cheart leanúint dá úsáid, arna oiriúnú de réir mar is gá, mura mbeidh gá le teicneolaíocht nua. (47)Chun feidhmiú bainistíochta na gclár a chuíchóiriú, ba cheart cloí le comhtháthú na bhfeidhmeanna cuntasaíochta le feidhmeanna an údaráis bainistíochta i gcás CTIL, CSI agus IBTV, agus ba cheart é a bheith ina rogha i gcás na gCistí eile. (48)Ós ar an údarás bainistíochta atá an phríomhfhreagracht as na Cistí a chur chun feidhme go héifeachtach éifeachtúil agus dá bhrí sin comhlíonann sé líon feidhmeanna nach beag, ba cheart a fheidhmeanna i ndáil le roghnú tionscadal, bainistiú clár agus tacaíocht don choiste faireacháin a leagan amach go mion. Ba cheart na hoibríochtaí a roghnófar a bheith i gcomhréir leis na prionsabail chothrománacha. (49)Chun na sineirgí is fearr a bhaint as na Cistí agus ionstraimí faoi bhainistíocht dhíreach, ba cheart éascaíocht a dhéanamh do sholáthar tacaíochta le haghaidh oibríochtaí a bhfuil deimhniú an tSéala Barr Feabhais faighte acu cheana féin. (50)Chun cothromaíocht iomchuí a áirithiú idir cur chun feidhme éifeachtach éifeachtúil na gCistí agus na costais riaracháin ghaolmhara agus na hualaí riaracháin gaolmhara, ba cheart minicíocht, scóip agus gcumhdach na bhfíoruithe bainistíochta a bheith bunaithe ar mheasúnú riosca lena gcuirfear san áireamh tosca amhail an cineál oibríochtaí a chuirtear chun feidhme, na tairbhithe agus an leibhéal riosca arna shainaithint le linn fíoruithe bainistíochta agus iniúchtaí roimhe sin.

(51)Ba cheart don údarás iniúchóireachta iniúchtaí dhéanamh agus a áirithiú go bhfuil an tuairim iniúchóireachta a thabharfar don Choimisiún iontaofa. Leis an tuairim iniúchóireachta sin ba cheart trí phonc a dhearbhú don Choimisiún, mar atá dlíthiúlacht agus rialtacht an chaiteachais atá dearbhaithe, feidhmiú na gcóras bainistíochta agus rialaithe agus iomláine, cruinneas agus fírinneacht na gcuntas. (52)Ba cheart a bheith in ann na ceanglais fíorúcháin agus iniúchóireachta a laghdú má tá sé dearbhaithe gur fheidhmigh an clár go héifeachtach don dhá bhliain is déanaí as a chéile óir léiriú é sin go bhfuil na Cistí á gcur chun feidhme go héifeachtach agus go héifeachtúil thar thréimhse fhada ama. (53)Chun an tualach riaracháin ar thairbhithe a laghdú mar aon leis an gcostas riaracháin dóibh, ba cheart a shonrú i gcás na gCistí go gcuirfear i bhfeidhm go nithiúil prionsabal an iniúchta aonair. (54)Chun an bhainistíocht airgeadais a fheabhsú, ba cheart foráil a dhéanamh maidir le scéim réamh-mhaoiniúcháin shimplithe. Leis an scéim réamh-mhaoiniúcháin ba cheart a áirithiú gur acmhainn don Bhallstát tacaíocht a chur ar fáil do thairbhithe ó thús chur chur chun feidhme an chláir. (55)Chun an tualach riaracháin ar na Ballstáit, agus ar an gCoimisiún chomh maith, a laghdú, ba cheart sceideal éigeantach d’iarratas ar íocaíocht in aghaidh na ráithe a bhunú. Ba cheart leanúint de 10 % d’íocaíochtaí an Choimisiúin a choinneáil siar go dtí go níoctar comhardú bliantúil na gcuntas tráth atá an Coimisiún in ann a chinneadh go bhfuil na cuntais iomlán, cruinn agus fíor. (56)Chun an tualach riaracháin a laghdú, ba cheart an nós imeachta do ghlacadh bliantúil na gcuntas a shimpliú trí rialacha mionsonraithe atá inchurtha le chéile a chur ar fáil maidir le híocaíochtaí agus gnóthuithe mura bhfuil aon easaontú ann idir an Coimisiún agus an Ballstát. (57)Chun leasanna airgeadais agus buiséad an Aontais a chosaint, ba cheart bearta comhréireacha a bhunú agus a chur chun feidhme ar leibhéal na mBallstát agus an Choimisiúin. Ba cheart an Coimisiún a bheith in ann briseadh a chur i sprioc-amanna íocaíochta, íocaíochtaí eatramhacha a chur ar fionraí agus ceartuithe airgeadais a chur i bhfeidhm má tá na coinníollacha ábhartha comhlíonta. Ba cheart don Choimisiún prionsabal na comhréireachta a urramú trí chineál, tromchúis agus minicíocht na neamhrialtachtaí agus na himpleachtaí airgeadais a bhaineann leo do bhuiséad an Aontais a chur san áireamh. (58)Ina theannta sin, aon neamhrialtachtaí, lena náirítear calaois arna déanamh ag tairbhithe, ba cheart do na Ballstáit iad a chosc agus a bhrath agus déileáil go héifeachtach leo. Thairis sin, i gcomhréir le Rialachán (AE, Euratom) Uimh. 833/2013, Rialachán (Euratom, CE) Uimh. 2988/95 agus Rialachán (Euratom, CE) Uimh. 2185/96, féadfaidh an Oifig Eorpach Frith-Chalaoise (OLAF) imscrúduithe rialacháin a dhéanamh, lena náirítear seiceálacha agus cigireachtaí ar an láthair, d’fhonn a shuí ar tharla calaois, éilliú nó aon ghníomhaíocht neamhdhleathach eile a dhéanann difear do leasanna airgeadais an Aontais. I gcomhréir le Rialachán (AE) 2017/1939, féadfaidh Oifig an Ionchúisitheora Phoiblí Eorpaigh calaois agus cionta coiriúla eile a dhéanann difear do leasanna airgeadais an Aontais a imscrúdú, de réir mar a fhoráiltear i dTreoir (AE) 2017/1371 maidir leis an gcomhrac in aghaidh na calaoise ar leasanna airgeadais an Aontais trí bhíthin an dlí choiriúil. Ba cheart do na Ballstáit na bearta is gá a dhéanamh ionas go gcomhoibreoidh aon duine nó aon eintiteas a fhaigheann cistí ón Aontas go hiomlán i gcosaint leasanna airgeadais an Aontais, go dtabharfaidh siad na cearta agus an rochtain is gá don Choimisiún, don Oifig Eorpach Frith-Chalaoise (OLAF), d’Oifig an Ionchúisitheora Phoiblí Eorpaigh (OIPE) agus do Chúirt Iniúchóirí na hEorpa (CIE), agus go náiritheoidh siad go dtabharfaidh aon tríú páirtithe a bheidh páirteach i gcur chun feidhme cistí de chuid an Aontais cearta coibhéiseacha. Ba cheart do na Ballstáit tuairisc a thabhairt don Choimisiún maidir leis na neamhrialtachtaí arna mbrath, lena náirítear calaois, agus maidir lena mbearta leantacha chomh maith leis na bearta leantacha mar gheall ar imscrúduithe de cuid OLAF. (59)Chun an smacht airgeadais a chothú, is iomchuí sainiú a dhéanamh ar na socruithe le haghaidh saoradh gealltanas buiséadach ar leibhéal an chláir. (60)Chun na cuspóirí de chuid CFAE maidir le comhtháthú eacnamaíoch, sóisialta agus críochach a chur chun cinn, ba cheart don sprioc ‘Infheistíocht le haghaidh fáis agus post’ tacú leis na réigiúin ar fad. Chun tacaíocht chothrom agus chéimnithe a sholáthar agus chun an leibhéal forbartha eacnamaíche agus sóisialta a léiriú, ba cheart acmhainní faoin sprioc sin a leithdháileadh ó CFRE agus ó CSE+ ar bhonn eochair leithdháilte atá bunaithe go príomha ar an olltáirgeacht intíre per capita. Ba cheart na Ballstáit ar lú a nollioncam náisiúnta (OIN) per capita ná 90 % de mheán an Aontais tairbhiú de thoradh sprioc na hInfheistíochta le haghaidh fáis agus post ón gCiste Comhtháthaithe. (61)Ba cheart critéir oibiachtúla a leagan síos chun réigiúin agus limistéir atá incháilithe chun tacaíocht a fháil ó na Cistí a ainmniú. Chuige sin, ba cheart sainaithint na réigiún agus na limistéar ar leibhéal an Aontais a bhunú ar chóras coiteann aicmithe na réigiún arna bhunú le Rialachán (CE) Uimh. 1059/2003 ó Pharlaimint na hEorpa agus ón gComhairle, arna leasú le Rialachán (AE) Uimh. 868/2014 ón gCoimisiún. (62)Chun creat airgeadais iomchuí a leagan amach le haghaidh CFRE, CSE+ agus an Chiste Comhtháthaithe, ba cheart don Choimisiún miondealú bliantúil a leagan amach de na leithdháiltí atá le fáil in aghaidh an Bhallstáit faoi sprioc na hInfheistíochta le haghaidh fáis agus post maille leis an liosta de na réigiúin incháilithe, chomh maith leis na leithdháiltí do sprioc an chomhair chríochaigh Eorpaigh (Interreg). Ag cur san áireamh gur cheart leithdháiltí náisiúnta na mBallstát a leagan síos ar bhonn na sonraí staidrimh agus na réamhaisnéisí a bhfuil fáil orthu i mBealtaine 2018 agus i bhfianaise éiginnteacht na réamhaisnéise, ba cheart don Choimisiún athbhreithniú a dhéanamh ar leithdháiltí iomlána na mBallstát uile in 2024 ar bhonn an staidrimh is déanaí don tráth sin agus, más ann d’éagsúlacht charnach is mó ná +/- 5 %, ba cheart dó na leithdháiltí sin a choigeartú do na blianta 2025 go 2027 ionas go léireofar torthaí an athbhreithnithe meántéarma agus an chleachtais coigeartaithe theicniúil sna leasuithe ar chláir san am céanna. (63)Tionscadail an ghréasáin thras-Eorpaigh iompair i gcomhréir le Rialachán (AE) Uimh. [Rialachán SCE nua], leanfar dá maoiniú as an gCiste Comhtháthaithe trí bhainistíocht chomhroinnte agus trí mhodh an chur chun feidhme dhírigh faoin tSaoráid um Chónascadh na hEorpa (SCE). Ag tógáil ar an gcur chuige rathúil a bhí ann don chlárthréimhse 2014-2020, ba cheart EUR 10 000 000 000 a aistriú as an gCiste Comhtháthaithe chuig SCE chun na críche sin. (64)Ba cheart méid áirithe de na hacmhainní ó CFRE, ó CSE+ agus ón gCiste Comhtháthaithe a leithdháileadh ar an Tionscnamh Uirbeach Eorpach agus ba cheart don Choimisiún é a chur chun feidhme trí bhainistíocht dhíreach nó indíreach. (65)D’fhonn a áirithiú go ndéanfar leithdháileadh iomchuí ar chatagóirí réigiún, mar phrionsabal, níor cheart na leithdháiltí iomlána do na Ballstáit i leith réigiúin atá tearcfhorbartha, réigiúin trasdula agus réigiúin atá níos forbartha, níor cheart iad a bheith inaistrithe idir na catagóirí. Mar sin féin, chun freastal ar riachtanais na mBallstát agus chun dul i ngleic le dúshláin shonracha, ba cheart na Ballstáit a bheith in ann a iarraidh go ndéanfaí aistriú óna leithdáiltí le haghaidh réigiúin níos forbartha nó le haghaidh réigiúin trasdula chuig réigiúin tearcfhorbartha agus ba cheart dóibh údar na rogha sin a léiriú. Chun a áirithiú go bhfuil acmhainní airgeadais leordhóthanacha ann le haghaidh na réigiún tearcfhorbartha, ba cheart uasteorainn a chur le haistrithe chuig na réigiúin níos forbartha nó chuig na réigiúin trasdula. Níor cheart a bheith in ann acmhainní a aistriú idir spriocanna. (66)I gcomhthéacs an gcúinsí uathúla sonracha arb ann dóibh ar oileán na hÉireann, a d’fhonn tacú leis an gcomhar Thuaidh-Theas faoi Chomhaontú Aoine an Chéasta, ba cheart clár trasteorann nua ‘PEACE PLUS’ leanúint den obair a rinne na cláir Peace agus INTERREG roimhe seo, agus forbairt a dhéanamh ar an obair sin, idir contaetha na teorann in Éirinn agus i dTuaisceart Éireann. I bhfianaise a thábhacht phraiticiúil, ba cheart tacú leis an gclár sin le leithdháileadh sonrach chun leanúint den tacaíocht do ghníomhaíochtaí síochána agus athmhuintearais, agus ba cheart sciar iomchuí de leithdháileadh na hÉireann faoi sprioc an chomhair chríochaigh Eorpaigh (Interreg) a leithdháileadh ar an gclár freisin. (67)Is gá na huasrátaí cómhaoiniúcháin a leagan síos de réir catagóir réigiúin i réimse an bheartais comhtháthaithe chun a áirithiú go nurramaítear prionsabal an chómhaoinithe le leibhéal iomchuí tacaíochta náisiúnta, idir phoiblí agus phríobháideach. Ba cheart na rátaí sin a bheith ina léiriú ar leibhéal forbartha eacnamaíche na réigiún ó thaobh olltáirgeacht intíre per capita de i gcomparáid leis an meán do AE27. (68)Chun eilimintí neamhriachtanacha áirithe den Rialachán seo a fhorlíonadh agus a leasú, ba cheart an chumhacht chun gníomhartha a ghlacadh i gcomhréir le hAirteagal 290 CFAE a tharmligean chuig an gCoimisiún i ndáil le heilimintí atá in Iarscríbhinní áirithe a ghabhann leis an Rialachán seo a leasú, i.e. maidir leis na diminsin agus na cóid le haghaidh an gcineálacha idirghabhála, na teimpléid le haghaidh comhaontuithe comhpháirtíochta agus le haghaidh clár, na teimpléid le haghaidh tarchur sonraí, úsáid shuaitheantas an Aontais, na heilimintí le haghaidh comhaontuithe cistiúcháin agus doiciméid straitéise, na teimpléid le haghaidh na tuairisce ar an gcóras bainistithe agus rialaithe, le haghaidh an dearbhaithe bainistíochta, le haghaidh na tuairime iniúchóireachta, le haghaidh na tuarascála bliantúla ar rialú, le haghaidh na straitéise iniúchóireachta, le haghaidh na niarratas ar íocaíocht, le haghaidh na gcuntas agus le haghaidh leibhéal na gceartuithe airgeadais a chinneadh. (69)Ina theannta sin, ba cheart an chumhacht chun gníomhartha a ghlacadh i gcomhréir le hAirteagal 290 CFAE a tharmligean chuig an gCoimisiún i ndáil leis na critéir a leagan síos le haghaidh cinneadh na gcásanna neamhrialtachtaí atá le tuairisciú, sainiú na gcostas aonaid, na gcnapshuimeanna, na rátaí comhréidhe agus an mhaoinithe nach bhfuil nasctha le costais is infheidhme maidir leis na Ballstáit uile chomh maith le modheolaíochtaí samplála caighdeánaithe réamhdhéanta a leagan síos. (70)Tá sé tábhachtach, go háirithe, go rachadh an Coimisiún i mbun comhairliúcháin iomchuí le linn a chuid oibre ullmhúcháin, lena náirítear ar leibhéal na saineolaithe, agus go ndéanfar na comhairliúcháin sin i gcomhréir leis na prionsabail a leagtar síos i gComhaontú Idirinstitiúideach maidir le Reachtóireacht Níos Fearr an 13 Aibreán 2016. Go sonrach, chun rannpháirtíocht chomhionann in ullmhú na ngníomhartha tarmligthe a áirithiú, gheobhaidh Parlaimint na hEorpa agus an Chomhairle na doiciméid uile ag an am céanna leis na saineolaithe sna Ballstáit, agus beidh rochtain chórasach ag a gcuid saineolaithe ar chruinnithe ghrúpaí saineolaithe an Choimisiúin a bheidh ag déileáil le hullmhú na ngníomhartha tarmligthe.

(71)Chun coinníollacha aonfhoirmeacha a áirithiú maidir le Comhaontuithe Comhpháirtíochta a ghlacadh, maidir le cláir a ghlacadh nó a leasú agus maidir le ceartuithe airgeadais a chur i bhfeidhm, ba cheart cumhachtaí cur chun feidhme a thabhairt don Choimisiún. Na cumhachtaí cur chun feidhme i ndáil leis an bhformáid atá le húsáid chun neamhrialtachtaí a thuairisciú, na sonraí leictreonacha atá le taifeadadh agus le stóráil agus an teimpléad le haghaidh na tuarascála deiridh ar fheidhmíocht, ba cheart iad a fheidhmiú i gcomhréir le Rialachán (AE) Uimh. 182/2011 ó Pharlaimint na hEorpa agus ón gComhairle. Cé gur de chineál ginearálta iad na gníomhartha sin, ba cheard an nós imeachta comhairleach a úsáid ós rud é nach leagtar amach iontu ach gnéithe teicniúla, foirmeacha agus teimpléid. Na cumhachtaí cur chun feidhme i ndáil le miondealú na leithdháiltí airgeadais do CFRE, do CSE+ agus don Chiste Comhtháthaithe a leagan síos, ba cheart iad a ghlacadh gan nósanna imeachta coisteolaíochta ós rud é nach bhfuil iontu ach léiriú ar chur i bhfeidhm modheolaíochta ríomha réamhshainithe. (72)Rialachán (AE) Uimh. 1303/2013 ó Pharlaimint na hEorpa agus ón gComhairle nó aon ghníomh is infheidhme maidir leis an gclárthréimhse 2014-2020, ba cheart leanúint d’fheidhm a bheith acu maidir leis na cláir agus na hoibríochtaí a fhaigheann tacaíocht ó na Cistí a chumhdaítear faoin gclárthréimhse 2014-2020. Ós rud é go meastar go mbeidh tréimhse chur chun feidhme Rialachán (AE) Uimh. 1303/2013 fós ar siúl nuair a thosóidh an chlárthréimhse a chumhdaíonn an Rialachán seo agus chun comhleanúnachas a áirithiú maidir le cur chun feidhme oibríochtaí áirithe arna bhformheas faoin Rialachán sin, ba cheart forálacha céimnithe a leagan síos. Ba cheart gach céim ar leith den oibríocht chéimnithe, a fhónann don chuspóir foriomlán céanna, a chur chun feidhme i gcomhréir le rialacha na clárthréimhse dá bhfaigheann sé cistiú. (73)Ní féidir leis na Ballstáit cuspóirí an Rialacháin seo, mar atá an comhtháthú eacnamaíoch, sóisialta agus críochach a neartú agus rialacha airgeadais choiteanna a leagan síos do chuid de bhuiséad an Aontais arna cur chun feidhme faoi bhainistíocht chomhroinnte, a ghnóthú go leordhóthanach, ar thaobh amháin, de bharr mhéid na néagothromaíochtaí idir leibhéil forbartha na réigiún éagsúil agus chúlmhaireacht na réigiún is mídheisiúla chomh maith leis an teorainn le hacmhainní airgeadais na mBallstát agus na réigiún agus, ar an taobh eile, de bharr an ghá le creat cur chun feidhme comhsheasmhach lena gcumhdaítear roinnt cistí de chuid an Aontais atá faoi bhainistíocht chomhroinnte. Ós rud é, dá bhrí sin, gur fearr is féidir na cuspóirí sin a ghnóthú ar leibhéal an Aontais, féadfaidh an tAontas bearta a ghlacadh, i gcomhréir le prionsabal na coimhdeachta a leagtar amach in Airteagal 5 CFAE. I gcomhréir le prionsabal na comhréireachta a leagtar amach san Airteagal sin, ní théann an Rialachán seo thar a bhfuil riachtanach chun na cuspóirí sin a ghnóthú. (74)Urramaítear na cearta bunúsacha leis an Rialachán seo mar aon leis na prionsabail a aithnítear go háirithe i gCairt um Chearta Bunúsacha an Aontais Eorpaigh, TAR ÉIS AN RIALACHÁN SEO A GHLACADH: Teideal I

CUSPÓIRÍ AGUS RIALACHA GINEARÁLA MAIDIR LE TACAÍOCHT CAIBIDIL I

Ábhar agus sainmhínithe Airteagal 1

Ábhar agus raon feidhme 1.Leagtar síos leis an Rialachán seo: (a)rialacha airgeadais maidir le Ciste Forbraíochta Réigiúnaí na hEorpa (CFRE), Ciste Sóisialta na hEorpa Plus (CSE+), an Ciste Comhtháthaithe, an Ciste Eorpach Muirí agus Iascaigh (CEMI), an Ciste Tearmainn agus Imirce (CTIL), an Ciste Slándála Inmheánaí (CSI) agus an Ionstraim um Bainistiú Teorainneacha agus um Viosaí (IBTV) (‘na Cistí’); (b)Forálacha coiteanna is infheidhme maidir le CFRE, CSE+ agus an Ciste Comhtháthaithe agus CEMI. 2.Ní bheidh feidhm ag an Rialachán seo maidir leis an tsraith Fostaíocht agus Nuálaíocht Shóisialta agus an tsraith Sláinte de CSE+ ná maidir leis na comhpháirteanna bainistíochta dírí ná indírí de CEMI, de CTIL, de CSI ná de IBTV, ach amháin i gcás cúnamh teicniúil ar thionscnamh an Choimisiúin. 3.Ní bheidh feidhm ag Airteagal 4 agus Airteagal 10, Caibidil %III de Theideal II, Caibidil %II de Theideal III, agus Teideal VIII maidir le CTIL, CSI agus IBTV. 4.Ní bheidh feidhm ag Teideal VIII maidir le CEMI. 5.Ní bheidh feidhm ag Airteagal 11 de Chaibidil II agus Airteagal 15 de Chaibidil III de Theideal II, Caibidil %I de Theideal III, Airteagal 33 go hAirteagal 36 agus Airteagal 38(1) go (4) de Chaibidil I, Airteagal 39 de Chaibidil II, Airteagal 45 de Chaibidil III de Theideal IV, Airteagail 67, 71, 73 agus 74 de Chaibidil II agus Caibidil %III de Theideal VI maidir leis cláir Interreg. 6.Féadfaidh na Rialacháin Chiste-shonracha a liostaítear thíos rialacha a leagan síos a chomhlánóidh an Rialachán seo agus nach dtiocfaidh salach ar an Rialachán seo. I gcás amhras faoin Rialachán seo nó Rialacháin Chiste-shonracha a chur i bhfeidhm, is ag an Rialachán seo a bheidh tosaíocht: (a)Rialachán (AE) […] (‘Rialachán CFRE agus CC’); (b)Rialachán (AE) […] (‘Rialachán CSE+’); (c)Rialachán (AE) […] (‘Rialachán CCE’); (d)Rialachán (AE) […] (‘Rialachán CEMI’);

(e)Rialachán (AE) […] (‘Rialachán CTIL’); (f)Rialachán (AE) […] (‘Rialachán CSI’); (g)Rialachán (AE) Uimh. […] (‘Rialachán IBTV’). Airteagal 2

Sainmhínithe Chun críocha an Rialacháin seo, tá feidhm ag na sainmhínithe seo a leanas: (1)ciallaíonn “moltaí tír-shonrach ábhartha” moltaí ón gComhairle arna nglacadh i gcomhréir le hAirteagal 121(2) agus le hAirteagal 148(4) CFAE a bhaineann leis na dúshláin struchtúracha arb iomchuí aghaidh a thabhairt orthu trí infheistíochtaí ilbhliantúla atá faoi raon feidhme na gCistí mar a leagtar amach sna Rialacháin Chiste-shonracha, agus moltaí ábhartha arna nglacadh i gcomhréir le hAirteagal [XX] de Rialachán (AE) [uimhir an Rialacháin nua maidir le Rialachas an Aontais Fuinnimh] ó Pharlaimint na hEorpa agus ón gComhairle; (2)ciallaíonn “dlí is infheidhme” dlí an Aontais agus an dlí náisiúnta i ndáil lena gcur i bhfeidhm; (3)ciallaíonn “oibríocht”: (a)tionscadal, conradh, gníomhaíocht nó grúpa de thionscadail arna roghnú faoi na cláir lena mbaineann; (b)i gcomhthéacs ionstraimí airgeadais, is éard is oibríocht ann ranníocaíocht ó chlár le hionstraim airgeadais agus an tacaíocht airgeadais ina dhiaidh sin a thugann an ionstraim airgeadais sin do na faighteoirí deiridh; (4)ciallaíonn “oibríocht a mbaineann tábhacht straitéiseach léi” oibríocht a dhéanann rannchuidiú príomha le gnóthú cuspóirí cláir agus a ndéantar faireachán ar leith agus bearta cumarsáide ar leith ina taobh; (5)ciallaíonn “tosaíocht”, i gcomhthéacs CTIL, CSI agus IBTV, cuspóir sonrach; i gcomhthéacs CEMI, ciallaíonn sé “cineál réimsí tacaíochta” dá dtagraítear san ainmníocht a leagtar síos in Iarscríbhinn III a ghabhann le Rialachán CEMI; (6)le “cuspóir sonrach” i gcomhthéacs CEMI, tuigfear “réimsí tacaíochta” dá dtagraítear in Iarscríbhinn III de Rialachán CEMI; (7)ciallaíonn “comhlacht idirmheánach” aon chomhlacht dlí phoiblí nó phríobháidigh a ghníomhaíonn faoi chúram údaráis bainistíochta, nó a dhéanann feidhmeanna nó cúraimí thar ceann údaráis den sórt sin; (8)ciallaíonn “tairbhí”: (a)comhlacht dlí phoiblí nó phríobháidigh, eintiteas, bíodh pearsantacht dhlítheanach aige nó ná bíodh, nó duine nádúrtha, atá freagrach as oibríochtaí a thionscnamh nó oibríochtaí a thionscnamh agus a chur chun feidhme araon; (b)i gcomhthéacs comhpháirtíochtaí príobháideacha poiblí (CPP), an comhlacht dlí phoiblí a bhfuil oibríocht CPP á tionscnamh aige nó an comhpháirtí príobháideach a roghnaíodh chun an oibríocht sin a chur chun feidhme; (c)i gcomhthéacs scéimeanna Státchabhrach an gnóthas a fhaigheann an chabhair; (d)i gcomhthéacs ionstraimí airgeadais, an comhlacht a chuireann an ciste sealbhaíochta chun feidhme nó, i gcás nach bhfuil aon struchtúr ciste sealbhaíochta ann, an comhlacht a chuireann an ciste sonrach chun feidhme nó, i gcás inarb é an túdarás bainistíochta a bhainistíonn an ionstraim airgeadais, an túdarás bainistíochta; (9)ciallaíonn “ciste do thionscadail bheaga” oibríocht i gclár faoi Interreg a bhfuil sé mar aidhm léi tionscadail de thoirt airgeadais theoranta a roghnú agus a chur chun feidhme;

(10)ciallaíonn “sprioc” luach réamhaontaithe atá le baint amach faoi dheireadh na clárthréimhse i ndáil le táscaire a áirítear faoi chuspóir sonrach; (11)ciallaíonn “garsprioc” luach idirmheánach atá le bheith bainte amach ag tráth ar leith le linn na clárthréimhse i ndáil le táscaire a áirítear faoi chuspóir sonrach; (12)ciallaíonn “táscaire aschuir” táscaire lena dtomhaisfear táirgí insoláthartha sonracha na hidirghabhála; (13)ciallaíonn “táscaire toraidh” táscaire lena dtomhaisfear éifeachtaí gearrthéarmacha na nidirghabhálacha sin a bhfuil tacaíocht á tabhairt dóibh, go háirithe maidir leis na seolaithe díreacha, an spriocdhaonra nó úsáideoirí an bhonneagair; (14)ciallaíonn “oibríocht CPP” oibríocht a chuirtear chun feidhme faoi chomhpháirtíocht idir comhlachtaí poiblí agus an earnáil phríobháideach i gcomhréir le comhaontú CPP, agus a bhfuil sé mar aidhm léi seirbhísí poiblí a sholáthar trí chomhroinnt riosca, trí shaineolas na hearnála príobháidí a chomhthiomsú nó trí fhoinsí breise caipitil; (15)ciallaíonn “ionstraim airgeadais” struchtúr trína gcuirtear táirgí airgeadais ar fáil; (16)ciallaíonn “táirge airgeadais” infheistíochtaí cothromais nó cuasachothromais, iasachtaí agus ráthaíochtaí mar a shainmhínítear in Airteagal 2 de Rialachán (AE, Euratom) [...] (‘an Rialachán Airgeadais’) iad; (17)ciallaíonn “faighteoir deiridh” duine dlítheanach nó duine nádúrtha a fhaigheann tacaíocht airgeadais as na Cistí ó thairbhí a bhfuil ciste aige do thionscadal beag nó as ionstraim airgeadais; (18)ciallaíonn “ranníocaíocht chláir” an tacaíocht ó na Cistí agus an cómhaoiniú náisiúnta poiblí agus príobháideach, más ann dó sin, d’ionstraim airgeadais; (19)ciallaíonn “comhlacht atá ag cur ionstraim airgeadais chun feidhme” comhlacht a rialaítear faoin dlí poiblí nó príobháideach agus a dhéanann cúraimí ciste sealbhaíochta nó ciste shonraigh; (20)ciallaíonn “ciste sealbhaíochta” ciste arna bhunú ag údarás bainistíochta faoi chlár amháin nó níos mó chun ionstraimí airgeadais a chur chun feidhme trí chiste sonrach amháin nó níos mó; (21)ciallaíonn “ciste sonrach” ciste arna bhunú ag údarás bainistíochta nó ag ciste sealbhaíochta chun táirgí airgeadais a chur ar fáil d’fhaighteoirí deiridh; (22)ciallaíonn “éifeacht ghiarála” méid an mhaoinithe in-aisíoctha a chuirtear ar fáil d’fhaighteoirí deiridh roinnte ar mhéid na ranníocaíochta as na Cistí; (23)ciallaíonn “cóimheas iolraitheora” i gcomhthéacs ionstraimí ráthaíochta cóimheas idir luach na niasachtaí, na ninfheistíochtaí cothromais nó na ninfheistíochtaí cuasachothromais foluiteacha nua a íocadh amach, agus an méid den ranníocaíocht ón gclár a cuireadh i leataobh mar a aontaíodh i gconarthaí ráthaíochta chun caillteanais a bhfuil coinne leo agus nach bhfuil coinne leo as na hiasachtaí nua, na hinfheistíochtaí cothromais nua agus na hinfheistíochtaí cuasachothromais nua sin a chúiteamh; (24)ciallaíonn “costais bhainistíochta” costais dhíreacha nó indíreacha a aisíocadh ar bhonn fianaise ar chaiteachas a rinneadh chun na hionstraimí airgeadais a chur chun feidhme; (25)ciallaíonn “táillí bainistíochta” praghas i leith seirbhísí a sholáthar, mar a cinneadh sa chomhaontú cistiúcháin idir an túdarás bainistíochta agus an comhlacht a bhfuil ciste sealbhaíochta nó ciste sonrach á chur chun feidhme aige; agus, i gcás inarb infheidhme, idir an comhlacht a bhfuil ciste sealbhaíochta á chur chun feidhme aige agus an comhlacht a bhfuil ciste sonrach á chur chun feidhme aige; (26)ciallaíonn “athlonnú” aistriú na gníomhaíochta céanna nó aistriú gníomhaíochta comhchosúla, nó cuid den ghníomhaíocht sin, laistigh de bhrí Airteagal 2(61a) de Rialachán (AE) Uimh 651/2014 ón gCoimisiún an 17 Meitheamh 2014 ina ndearbhaítear go bhfuil catagóirí áirithe cabhrach comhoiriúnach leis an margadh inmheánach i gcur i bhfeidhm Airteagal 107 agus Airteagal 108 CFAE; (27)ciallaíonn “ranníocaíocht phoiblí” aon ranníocaíocht le haghaidh maoiniú oibríochtaí arb é is foinse di buiséad údarás poiblí náisiúnta, réigiúnach nó áitiúil, nó buiséad aon ghrúpála Eorpaí um chomhar críochach arna bhunú i gcomhréir le Rialachán (CE) Uimh. 1082/2006 ó Pharlaimint na hEorpa agus ón gComhairle, an buiséad de chuid an Aontais a chuirtear ar fáil do na Cistí, buiséad comhlachtaí dlí phoiblí nó buiséad comhlachas d’údaráis phoiblí nó de chomhlachtaí dlí phoiblí agus, chun críche an ráta cómhaoinithe do chláir CSE+ nó do thosaíochtaí a chinneadh, is féidir aon acmhainní airgeadais arna ranníoc go comhchoiteann ag fostóirí agus ag oibrithe a áireamh; (28)ciallaíonn “bliain chuntasaíochta” an tréimhse idir an 1 Iúil agus an 30 Meitheamh den chéad bhliain eile, ach amháin an chéad bhliain den tréimhse clársceidealaithe arb í an tréimhse ó dháta tosaigh na hincháilitheachta caiteachais go dtí an 30 Meitheamh 2022 í; i gcás na bliana cuntasaíochta deiridh, ciallaíonn sé an tréimhse ón 1 Iúil 2029 go dtí an 30 Meitheamh 2030; (29)ciallaíonn “neamhrialtacht” aon sárú ar an dlí is infheidhme, de thoradh gníomh nó faillí a rinne oibreoir eacnamaíoch a bhfuil baint aige le cur chun feidhme na gCistí, a bhfuil sé d’éifeacht aige, nó a mbeadh sé d’éifeacht aige, dochar a dhéanamh do bhuiséad ginearálta an Aontais trí chaiteachas gan údar a ghearradh ar an mbuiséad sin;

(30)ciallaíonn “easnamh tromchúiseach” easnamh ar fheidhmiú éifeachtach na gcóras bainistithe agus rialaithe atá ag clár a fhágann gur gá feabhsuithe móra a dhéanamh ar na córais bhainistithe agus rialaithe agus má dhéantar aon cheann de na príomhcheanglais 2, 4, 5, 9, 12, 13 agus 15 dá dtagraítear in Iarscríbhinn X, nó dhá cheann nó níos mó de na príomhcheanglais eile, a mheas mar chatagóirí 3 agus 4 den Iarscríbhinn sin; (31)ciallaíonn “ráta earráidí iomlán” suim na nearráidí randamacha réamh-mheasta agus, más infheidhme, earráidí sistéamacha agus earráidí aimhrialta neamhcheartaithe, arna roinnt ar an daonra; (32)ciallaíonn “ráta earráidí iarmharacha” an ráta earráidí iomlán lúide na ceartúcháin airgeadais arna gcur i bhfeidhm ag an mBallstát atá ceaptha na rioscaí a laghdú a shainaithin an túdarás iniúchóireachta ina iniúchtaí ar oibríochtaí; (33)ciallaíonn ‘oibríocht lánchríochnaithe’ oibríocht atá lánchríochnaithe go fisiceach nó curtha chun feidhme go hiomlán agus a bhfuil na híocaíochtaí gaolmhara go léir ina leith íoctha ag tairbhithe agus a bhfuil an ranníocaíocht phoiblí chomhfhreagrach ina leith íoctha leis na tairbhithe; (34)ciallaíonn “aonad samplála” ceann de na haonaid, lena náirítear oibríocht, tionscadal laistigh d’oibríocht nó éileamh ar íocaíocht ag tairbhí, ar a roinntear daonra chun críocha samplála; (35)ciallaíonn “cuntas eascró”, i gcás oibríocht CPP, cuntas bainc a chumhdaítear le comhaontú i scríbhinn idir tairbhí ar comhlacht poiblí é agus an comhpháirtí príobháideach arna fhormheas ag an údarás bainistíochta nó comhlacht idirmheánach agus a úsáidtear le haghaidh íocaíochtaí le linn na tréimhse incháilitheachta nó tar éis na tréimhse incháilitheachta; (36)ciallaíonn “rannpháirtí” duine nádúrtha a bhaineann tairbhe as oibríocht ach nach bhfaigheann tacaíocht airgeadais ó na Cistí; (37)ciallaíonn “díonadh ar an aeráid” próiseas lena náirithítear go bhfuil bonneagar seasmhach i gcoinne thionchair dhíobhálacha na haeráide i gcomhréir leis na rialacha agus an treoir náisiúnta, i gcás ina bhfuil siad sin ar fáil, nó i gcomhréir le caighdeáin a aithnítear go hidirnáisiúnta. Airteagal 3

Teorainneacha ama a ríomh le haghaidh gníomhaíochtaí de chuid an Choimisiúin I gcás ina leagfar síos teorainn ama le haghaidh gníomhaíocht de chuid an Choimisiúin, cuirfear tús leis an tréimhse ama sin nuair a bheidh an fhaisnéis uile i gcomhréir leis na ceanglais a leagtar síos sa Rialachán seo nó i Rialacháin Chiste-shonracha curtha isteach ag an mBallstát. Cuirfear an teorainn ama sin ar fionraí ón lá tar éis an dáta ar a seolfaidh an Coimisiún a bharúlacha nó a iarraidh ar dhoiciméid athbhreithnithe chuig an mBallstát go dtí go dtabharfaidh an Ballstát freagra ar an gCoimisiún. CAIBIDIL II

Cuspóirí beartais agus prionsabail maidir leis an tacaíocht ó na Cistí Airteagal 4

Cuspóirí beartais 1.Tacóidh CFRE, CSE+, an Ciste Comhtháthaithe agus CEMI leis na cuspóirí beartais seo a leanas: (a)Eoraip níos cliste trí chlaochlú eacnamaíoch atá nuálach agus cliste a chur chun cinn; (b)Eoraip níos glaise a fheidhmeoidh ar bheagán carbóin trí aistriú fuinnimh glan agus cóir, infheistíocht ghlas agus ghorm, an geilleagar ciorclach, an toiriúnú aeráide agus cosc agus bainistiú rioscaí a chur chun cinn; (c)Eoraip níos nasctha tríd an tsoghluaisteacht agus an nascacht réigiúnach TFC a fheabhsú; (d)Eoraip níos sóisialta trí chur chun feidhme Cholún Eorpach na gCeart Sóisialta; (e)Eoraip atá níos giorra do na saoránaigh trí fhorbairt inbhuanaithe chomhtháite limistéar uirbeach, tuaithe agus cósta a chothú agus tionscnaimh áitiúla. 2.Rannchuideoidh CFRE, CSE+ agus an Ciste Comhtháthaithe le gníomhaíochtaí an Aontais ar mhaithe lena chomhtháthú eacnamaíoch, sóisialta agus críochach a neartú i gcomhréir le hAirteagal 174 CFAE, trí na spriocanna seo a leanas a shaothrú:

(a)Infheistíocht le haghaidh fáis agus post i mBallstáit agus i réigiúin, lena dtacófar le tacaíocht ó CFRE, ó CSE+ agus ón gCiste Comhtháthaithe; agus (b)‘Comhar críochach Eorpach’ (Interreg), lena dtacófar le tacaíocht ó CFRE. 3.Tabharfaidh na Ballstáit faisnéis faoin tacaíocht a thugtar do chuspóirí i ndáil leis an gcomhshaol agus leis an aeráid ag úsáid modheolaíocht atá bunaithe ar chineálacha idirghabhála do gach ceann de na Cistí. Is é a bheidh sa mhodheolaíocht sin ualú sonrach a shannadh don tacaíocht arna soláthar ar leibhéal a léireoidh an méid rannchuidithe atá sa tacaíocht den sórt sin le haghaidh cuspóirí aeráide agus cuspóirí aeráide. I gcás CFRE, CSE+ agus an Chiste Chomhtháthaithe, cuirfear na hualaithe i gceangal le diminsin agus cóid le haghaidh na gcineálacha idirghabhála a leagtar síos in Iarscríbhinn I. 4.Áiritheoidh na Ballstáit agus an Coimisiún comhordú, comhlántacht agus comhleanúnachas idir na Cistí agus ionstraimí eile an Aontais amhail an Clár Tacaíochta um Athchóiriú, lena náirítear an Uirlis Athchóiriúcháin agus an Ionstraim um Thacaíocht Theicniúil. Déanfaidh siad sásraí comhordúcháin idir an lucht freagrachta a optamú chun dúbailt a sheachaint le linn na pleanála agus an chur chun feidhme. Airteagal 5

Bainistíocht chomhroinnte 1.Déanfaidh na Ballstáit agus an Coimisiún an chuid de bhuiséad an Aontais atá leithdháilte ar na Cistí a chur chun feidhme faoi bhainistíocht chomhroinnte i gcomhréir le hAirteagal [63] de Rialachán (AE, Euratom) [uimhir an Rialacháin Airgeadais nua] (an ‘Rialachán Airgeadais’). 2.Mar sin féin, is é an Coimisiún a dhéanfaidh an méid tacaíochta arna aistriú ón gCiste Comhtháthaithe chuig an tSaoráid um Chónascadh na hEorpa (SCE), an Tionscnamh Uirbeach Eorpach, Infheistíochtaí Nuálacha Idir-réigiúnacha, an méid tacaíochta arna aistriú ó CSE+ chuig an gcomhar trasnáisiúnta, na méideanna arna ranníoc le InvestEU agus cúnamh teicniúil ar thionscnamh ón gCoimisiún a chur chun feidhme faoi bhainistíocht dhíreach nó indíreach i gcomhréir le [pointe (a) agus pointe (c) d’Airteagal 62(1)] den Rialachán Airgeadais. 3.Féadfaidh an Coimisiún comhar na réigiún is forimeallaí mar chuid de sprioc an chomhair chríochaigh Eorpaigh a chur chun feidhme faoi bhainistíocht indíreach. Airteagal 6

Comhpháirtíocht agus rialachas il-leibhéil 1.Eagróidh gach Ballstát comhpháirtíocht leis na húdaráis inniúla réigiúnacha agus áitiúla. Beidh na comhpháirtithe seo a leanas ar a laghad mar chuid den chomhpháirtíocht sin: (a)údaráis uirbeacha agus údaráis phoiblí eile; (b)comhpháirtithe eacnamaíocha agus sóisialta; (c)comhlachtaí ábhartha a dhéanann ionadaíocht ar an tsochaí shibhialta, comhpháirtithe comhshaoil agus comhlachtaí atá freagrach as an gcuimsiú sóisialta, na cearta bunúsacha, cearta daoine faoi mhíchumas, an comhionannas inscne agus an neamh-idirdhealú a chur chun cinn. 2.I gcomhréir le prionsabal an rialachais il-leibhéil, déanfaidh na Ballstáit na comhpháirtithe sin rannpháirteach in ullmhú na gComhaontuithe Comhpháirtíochta agus i rith ullmhú agus chur chun feidhme na gclár, lena náirítear trí rannpháirtíocht sna coistí faireacháin i gcomhréir le hAirteagal 34. 3.Déanfar an chomhpháirtíocht a eagrú agus a chur chun feidhme i gcomhréir le Rialachán Tarmligthe (AE) Uimh. 240/2014 ón gCoimisiún. 4.Uair amháin in aghaidh na bliana ar a laghad, rachaidh an Coimisiún i gcomhairle leis na heagraíochtaí a dhéanann ionadaíocht ar na comhpháirtithe ar leibhéal an Aontais maidir le cur chun feidhme na gclár. Teideal II

CUR CHUIGE STRAITÉISEACH CAIBIDIL I

Comhaontú Comhpháirtíochta Airteagal 7

An Comhaontú Comhpháirtíochta a ullmhú agus a chur isteach 1.Ullmhóidh gach Ballstát Comhaontú Comhpháirtíochta ina leagfar amach socruithe d’úsáid na gCistí ar bhealach éifeachtach agus éifeachtúil don tréimhse ón 1 Eanáir 2021 go dtí an 31 Nollaig 2027.

2.Cuirfidh an Ballstát an Comhaontú Comhpháirtíochta faoi bhráid an Choimisiúin sula gcuirfidh sé an chéad chlár faoina bhráid, nó an tráth céanna. 3.Féadfar an Comhaontú Comhpháirtíochta a chur isteach in éineacht leis an gClár Náisiúnta um Athchóiriú bliantúil ábhartha. 4.Déanfaidh an Ballstát an Comhaontú Comhpháirtíochta a tharraingt suas i gcomhréir leis an teimpléad a leagtar amach in Iarscríbhinn II. Féadfaidh sé an Comhaontú Comhpháirtíochta a chuimsiú i gceann dá chláir. 5.Féadfar cláir faoi Interreg a chur faoi bhráid an Choimisiúin sula gcuirfear an Comhaontú Comhpháirtíochta faoina bhráid. Airteagal 8

Inneachar an Chomhaontaithe Comhpháirtíochta Beidh na heilimintí seo a leanas sa Chomhaontú Comhpháirtíochta: (a)na cuspóirí beartais atá roghnaithe ag léiriú cé na Cistí agus na cláir lena saothrófar iad agus an túdar atá leis sin, agus i gcás inarb ábhartha, an túdar atá le húsáid a bhaint as an modh seachadta faoi InvestEU, ag cur san áireamh na moltaí tír-shonracha ábhartha; (b)i gcás gach ceann de na cuspóirí beartais atá roghnaithe dá dtagraítear i bpointe (a): (i) achoimre ar na roghanna beartais agus na príomhthorthaí a bhfuil súil leo i gcás gach Ciste, lena náirítear, i gcás inarb ábhartha, úsáid InvestEU; (ii) comhordú, críochú agus comhlántachtaí idir na Cistí agus, i gcás inarb iomchuí, chomhordú idir cláir náisiúnta agus cláir réigiúnacha; (iii) comhlántachtaí idir na Cistí agus ionstraimí eile de chuid an Aontais, lena náirítear tionscadail chomhtháite straitéiseacha agus tionscadail nádúir straitéiseacha faoi LIFE; (c)an réamh-leithdháileadh airgeadais ó gach ceann de na Cistí de réir an chuspóra beartais ar an leibhéal náisiúnta, ag urramú na rialacha Ciste-shonracha maidir le comhdhlúthú téamach; (d)i gcás inarb ábhartha, miondealú na nacmhainní airgeadais de réir catagóir réigiún arna tharraingt suas i gcomhréir le hAirteagal 102(2) agus méideanna na leithdháiltí atáthar a mholadh a aistriú idir catagóirí réigiún de bhun Airteagal 105; (e)na méideanna atá le ranníoc le InvestEU de réir Ciste agus de réir catagóir réigiún; (f)an liosta de chláir atá pleanáilte faoi na Cistí maille leis na réamh-leithdháiltí airgeadais a bhaineann leo de réir Ciste agus an ranníocaíocht náisiúnta chomhfhreagrach de réir catagóir réigiún; (g)achoimre ar na gníomhaíochtaí a dhéanfaidh an Ballstát lena mbaineann chun a chumas riaracháin a threisiú maidir le cur chun feidhme na gCistí. Maidir le sprioc an chomhair chríochaigh Eorpaigh (Interreg), ní bheidh sa Chomhaontú Comhpháirtíochta ach an liosta de na cláir atá pl